text:
Luke
Chapter 10
Ni oti na veika oqo sa qai digitaka e lewe vitusagavulu tale na Turaga, ka vakatalai ira mera lako yayarua ka mera liu rawa kina veikorokoro kei na veivanua ena qai lakova yani o koya.
2 A sa tukuna vei ira, sa ka levu vakaidina na matua ni vuata, ia sa lewe lailai sara o ira na tamata cakacaka; o koya oqo mo dou masuta na kena i taukei; me tala tale mai eso na tamata cakacaka kina vanua ni nona tatamusuki.
3 "Dou lako yani; ka raica, Au sa talai kemudou yani me vaka na lami ena kedra maliwa na wolifa.
4 Dou kakua ni kauta na baosi, se nai yaya ni moce, se nai vava; me kakua ni dua mada ga mo dou vakabula kina ni dou sa lako tiko.
5 "Ia nidou sa curu kina dua na vale, taumada mo dou cavuta kina, me sobuta na vale oqo na vakacegu.
6 Kevaka e kilikili tukuna na vale oqori me sobuta na vakacegu, ena sobuta tu na vakacegu; kevaka e sega ni kilikili tukuna, ena lesu tale mai vei kemudou.
7 Mo dou tikoga ena vale oqori, dou kania ka gunuva na veika e ratou solia, ni tamata e cakacaka tiko ena soli vua na kena i sau. Me kakua ni levu na vale mo dou veitokiyaki tiko kina.
8 "Ni dou sa curu kina dua na koro levu ka ra ciqomi kemudou mai, dou kania na veika era vakarautaka vei kemudou.
9 "Dou vakabulai ira sa tauvimate e kea, ka dou tukuna vei ira, na matanitu ni Kalou sa lako mai ka sa voleka sara tiko mai vei kemudou.
10 Ia ni dua na koro dou sa curu kina, ka ra qai sega ni ciqomi kemudou, dou lako kina kena veigaunisala ka tukuna,
11 Na kuvu ni qele ni koro oqo ka sa kabiti keimami tu, keimami sa na taviraka tani me tarai kemuni. Ka mo dou kila deivaki tiko, na matanitu ni Kalou sa lako mai ka sa voleka sara tiko mai vei kemudou.
12 Ia ka'u tukuna vei kemudou, se bau vinaka cake sara na siga o ya vei Sotoma mai na koro oqori.
13 "Ena ca vei iko, Koroseni! Ena ca vei iko, Veciseita! Na cakacaka veivakurabuitaki ka a vakayacori vei iko ke me a vakayacori vei Taia kei Saitoni, ke rau sa veivutuni makawa sara, ena i sulu taga ka dabe ena dravusa.
14 "Ia ena siga ni lewa o Taia kei Saitoni ena lailai na ka e rau na sotava mai vei kemudrau.
15 "O iko, Kapenaumi, o sa laveti cake ki lomalagi, o na biu sobu ki Etesi.
16 "O koya sa rogoci kemudou sa rogoci Au, o koya e sega ni via ciqomi kemudou sa sega ni via ciqomi Au, kei koya e sega ni via ciqomi Au, sa sega ni via ciqomi koya sa talai Au mai.
17 Sa ka levu na nodra reki na lewe vitusagavulu ni ra sa lesu mai, ka tukuna, "Turaga, o ira sara mada ga na tevoro era vakarorogo vei keimami ena vuku ni Yacamuni."
18 A sa tukuna vei ira o koya, Au a raici Setani ni lutu sobu mai lomalagi me vaka na tibi ni livaliva.
19 "Ka raica, Au sa solia vei kemuni na kaukauwa mo dou lewa na gata kei na batibasaga, kei na nodra kaukauwa kece na meca, ena sega tale ni dua na ka me rawai kemudou mo dou ca kina.
20 "Ka me kakua ni vu ni nomuni reki tiko na veika oqo, ni ra vakarorogo vei kemuni o ira na yalo velavela, ia me vuni nomuni reki tiko ni sa volai na yacamuni mai lomalagi."
21 Ena auwa vata o ya sa tarai Jisu e dua na reki vakayalo ka tukuna, Au vakavinavinakataki kemuni, tamaqu, na Turaga ni lomalagi kei vuravura, ni o sa vunia na veika oqo vei ira na vuku kei ira na yaloqaseqase, ka o ni qai vakatakila ga vei ira na gone lalai sara. Vinaka vakalevu, tamaqu, sa yaco ga me vaka kina ni sa donu mai vei Kemuni.
22 "Na veika kece sa solia mai vei Au o tamaqu, e sega ni dua e kila vinaka se ocei o koya na luvena, ka vakavo duaduaga o tamaqu, se o cei mada o tamaqu ka vakavo duadua ga na luvena, kei koya sa vinakata na luvena me vakatakilai koya kina vua."
23 A sa vuki vei iratou na Nona tisaipeli, ka tukuna lo vei iratou, sa kalouvinaka na mata sa raica na veika dou sa raica;
24 "Me'u tukuna vei kemudou, ni lewe levu vei ira na parofita kei ira na tui era via raica na veika dou sa mai raica, ka ra sega ni raica, se me ra bau rogoca na veika dou sa rogoca, ka ra sa sega ni rogoca."
25 Ka raica, sa dua na vuni lawa sa tucake ka vakatovolei Koya, ka vaka, "qasenivuli, a cava me'u kitaka me'u rawata kina na bula Sega ni mudu?"
26 A sa tukuna vua o koya, "A cava sa volai tu ena lawa? A cava o wilika ni volai tu kina?"
27 Sa sauma mai o koya ka vaka, "mo lomani Jiova na nomu Kalou ena yalomu taucoko, kei na lomamu taucoko, kei na nomu kaukauwa taucoko, kei na nomu vakasama kecega, kei na kai nomu me vakataki iko."
28 A sa tukuna vua o koya, na nomu sauma mai na taro e donu vinaka sara ga; mo la'ki kitaka sara ga na ka oqo o na bula kina."
29 Ia o koya e vinakata me vakadonui koya ga, a sa tukuna vei Jisu, "O cei sara mada na kai noqu?"
30 Sa tukuna vua o Jisu ka vaka: a sa dua na tamata sa lako sobu tiko mai Jerusalemi, ki Jeriko, ka ra sa tauri koya na daubutako, a ra sa luvata tani na nona i sulu, ka vakamavoataka, a ra sa qai biuti koya laivi tu mai ni sa voleka sara ni mate, ka ra lako yani.
31 "A sa lako sobu mai ena gaunisala sara ga o ya e dua na bete, ni sa raici koya, sa lako vakatikitiki tani ki tai kadua ni gaunisala.
32 "Sa vaka talega kina e dua na livai, ni sa lako tiko sa yaco ki na vanua o ya, ni sa raica, sa lako vakatikitiki talega ki tai kadua ni gaunisala.
33 "Ia sa dua na kai Samaria, ena nona i lakolako sa yaco kina vanua sa davo tu kina na tamata oqo. Ni sa raici koya, a sa lomana sara.
34 "Sa lako vua ka vadretitaka na nona mavoa, ka livia kina na waiwai kei na waini; a sa qai vakavodoki koya ki na nona manumanu, ka kauti koya kina dua na bure ni vulagi, ka qaravi koya e kea.
35 "Ena siga ka tarava, ni sa lako ena nona i lakolako lesu tale, sa qai taura mai e rua na ruasagavulu na dola, ka solia vei koya nai taukei ni bure ni vulagi, ka tukuna vua, "Mo qaravi koya tiko; na i lavo kece o vakayagataka vua, ni'u sa lesu mai ka'u na qai mai sauma lesu vei iko."
36 "Vei iratou na lewe tolu oqo, o cei mada o nanuma o iko, ni rau kai vata na tamata ka ra tauri koya vakaukauwa na daubutako?"
37 A sa tukuna o koya, "O koya ga sa vakaraitaka vua ni lomani koya dina." Sa qai tukuna vua o Jisu, "mo lako ka la'ki cakava vaka kina."
38 E a yaco ni ra sa lako tiko sa curu o koya kina dua na koro; ka sa veikidavaki tu mai e dua na yalewa o Maca na yacana, a sa sureti Koya sara ki nona vale.
39 A sa dua na tacina o Meri na yacana, o koya sa dabe ena yava i Jisu me rogoca na Nona vosa.
40 Ia sa ogaoga sara vakalevu o Maca ena veiqaravi, ka la'ki tukuna vua na Turaga, ka vaka, "Turaga, na taciqu e wele tikoga oqori ka sega mada ga moni bau kauwai kina, ni'u sa oca baleta ni'u cakava duadua tikoga? O koya oqo mo ni tukuna vua me mai vukei au."
41 A sa tukuna vua o Jisu ka vaka, "Maca, Maca, o sa rui lomaocaocataka ka leqataka e levu na ka.
42 "Ia na ka sa gadrevi tu e dua bau ga, na ka talei o ya sa digitaka o Meri, ka na sega ni na kautani rawa mai vua."


c: text/html

text:
2 Veigauna
Chapter 23
E nai kavitu ni yabaki sa vakaukauwataki koya o Jeoiada, ka cakava e dua na veiyalayalati kei ira na kavetani ni yadrau: O Asaraia na luve i Jeroame, oisimeli na luve i Jeonani, o Asaraia na luve i Opeti, o Measeia na luve i Adaia, kei Ilisavate na luve i Sikiri.
2 Era sa lako yani e Juta taucoko ka vakasoqoni ira kece mai na Livai mai na veikoro kecega e Juta, kei ira nai liuliu kecega e Isireli, ka ra lako mai ki Jerusalemi.
3 Era sa qai cakava e dua na veiyalayalati nai soqosoqo levu kei na tui e na vale ni Kalou. Ka sa tukuna vei ira o koya, "Raica, na luve ni tui e sa na veiliutaki, me vaka sa tukuna o Jiova e na vukudra na luve i Tevita.
4 "Oqo na veika mo ni na cakava: Me dua nai katolu vei kemuni me na curu yani e na Siga ni Vakacecegu, mai vei ira na bete kei na Livai, me ra yadrava na katuba;
5 "Dua nai katolu me na tiko ena vale ni tui; kei na dua nai katolu e na Matamata ni Yavu. Na tamata kecega me ra tiko e na loma ni bai ni vale i Jiova.
6 "Ia me kakua ni dua e lako mai ki na vale ni kalou ka vakavo ga o ira na bete kei ira na Livai era mai veiqaravi. Edodonu me ra curu i loma ni ra sa savasava; ia na tamata kecega me yadravi Jiova tikoga.
7 "O ira na Livai me ra vakavolivolita na tui e na yasana kecega, na tamata yadua me tiko e ligana na nonai yaragi; o koya vakayadua e na curu mai e vale, me na vakamatei. Mo ni na tiko vata kei na tui e na nona curu mai kei na nona curu yani."
8 O ira na Livai kei ira keceg na Juta, era sa cakava me vaka sa vakarota o Jeoiada na bete. O ira nai liuliu era sa dui tauri ira na nona tamata me ra na veiqaravi e na Siga ni Vakacecegu, vata kei ira era na sega ni veiqaravi e na Siga ni Vakacecegu; ni a sega ni vakasukai ira na veiwasewase o Jeoiada.
9 O Jeoiada sa solia vei ira na kavetani ni yadrau na moto kei nai sasabai lelevu kei nai sasabai lalai e a nei Tevita na Tui, era a tu e na vale ni Kalou.
10 Sa qai tuvai ira na tamata kecega, na tamata yadua e taura tu na nonai yaragi e ligadra, mai na yasa i matau ni vale ni soro ki na yasa i mawi ni vale ni soro, era tuva e na yasa ni cabocabo ni soro kei na vale ni soro, vakavolivolita na tui.
11 Era sa qai kauta mai na luve ni tui, ka vakaisalataki koya e nai sala vakatui, ka solia vua nai Vakadinadina, ka buli koya me tui. Sa qai lumuti koya o Jeoiada kei ira na luvena, ka tukuna, "Me bula balavu na tui!"
12 Ia oqo ni sa rogoca o Atalaia na domodra na tamata ni ra cici ka vakacerecereya tiko na tui, sa lako mai vei ira na tamata ki na vale i Jiova.
13 Ni rai yani, sa raica na tui ni sa tucake tu e na duru ni nona duru ni matamata; kei ira nai liuliu kei ira na dauuvu davui ni ra sa tu e yasa ni tui. O ira na tamata kecega e na vanua era sa reki vakalevu ka uvu davui, kei ira talega na dau lagasere kei na nodra i vakatagi, kei ira na veiliutaki e na vakavinavinaka. Sa mani bsuka na nonai sulu o Atalaia ka tukuna, "Na Vuaviri! Na Vuaviri!"
14 Ia o Jeoiada na bete sa kauti ira mai na kavetani ni yadrau era sa lesi me liutaka na mataivalu, ka tukuna vei ira, "Kauti koya yani ka yadravi koya, ka vakamatei ira kecega e nai seleiwau na tamata era muri koya." Ni sa tukuna o koya na bete, "Kakua ni vakamatei koya e na vale i Jiova."
15 Era sa qai vesuki koya; ka sa lako yani o koya e na sala vaka ki na Matamata ni Ose me basika ki na vale ni tui, ka ra vakamatei koya mai kea.
16 Sa qai cakava o Jeoiada e dua na veiyalayalati e na kedra maliwa, o koya, o ira na tamata, kei na tui, me ra sa na tamata ga i Jiova.
17 Era sa lako na tamata kecega ki na vale ni soroi Peali ka basuka sobu. Era sa basuraka vakalalai na kenai cabocabo ni soro kei na kena matakau ka vakamatei Maatani na bete i Peali e na mata ni cabocabo ni soro.
18 Sa lesia talega o Jeoiada na kena yadravi na vale i Jiova ki na ligadra na bete, na Livai, o ira ka lesia o Tevita ki na vale i Jiova, me ra vakacabora nai soro kama vei Jiova me vaka sa volai e nai Vunau i Mosese, ena yalo mamarau kei na lagalagasere, me vaka e a tauyavutaka o Tevita.
19 Ka sa lesi ira nai vakatawa ni matamata me ra yadrava na matamata ni vale i Jiova, me kakua ni dua e dukadukali me na curu kina.
20 Sa qai tauri ira na kavetani ni yadrau, o ira na tamata turaga, o ira na kovana ni tamata, kei ira kecega na tamata e na vanua, ka kauta sobu mai na tui mai na vale i Jiova; era sa lakova yani na Matamata e Cake ki na vale ni tui, ka vakatikora na tui e nai dabedabe vakatui.
21 Era sa reki vakalevu na tamata kecega e na vanua; sa vakanomodi na koro, ni ra sa vakamatei Atalaia e nai seleiwau.

robotstxt: allowed

filter: keep


text:
NODA BULA VAKARISITO
Ka e Vulici ena iVola i Jona
O Jiova e vola ena iVolatabu na kedra italanoa na tagane kei na yalewa vakabauta meda vuli kina. (Rom 15:4) Na cava o vulica ena ivola i Jona? Sarava na vidio Sokalou Vakavuvale: Jona—Vuli ena Yalololoma i Jiova, qai sauma na taro e ra:
-
Na ituvaki dredre cava ratou sotava na tolu na dautukutuku ena vidio?
-
Ena uqeti keda vakacava na ivola i Jona nida vakadodonutaki se da vakacegui mai na noda itavi dokai? (1Sa 16:7; Jna 3:1, 2)
-
Ena uqeti keda vakacava na ivola i Jona me donu tiko ga noda rai me baleti ira ena yalava? (Jna 4:11; Mac 5:7)
-
Ena vakacegui keda vakacava na ivakaraitaki i Jona nida tautauvimate? (Jna 2:1, 2, 7, 9)
-
Na cava o vulica ena vidio qo me baleta na yaga ni wili iVolatabu kei na vakasama vakatitobu?


text:
Na tabana ni vakasokumuni tukutuku ni iYaubula ni Pasifika (Pacific portal) e na tabaka ka wasea na vei tukutuku e so me baleta na iYaubula e tiko e na tabana ni vakasokumuni tukutuku ni iYaubula ni vuravura (GBIF). Sai ira oqo na vei matanitu tu galagala kei na matanitu qali ena Pasifika ena tabaki ka wasei kina nai tukutuku ni nodra iYaubula : American Samoa, Cook Islands, East Timor, Federated States of Micronesia, Fiji, French Polynesia, Guam, Hawaii, Kiribati, Marshall Islands, Nauru, New Caledonia, Niue, Northern Marianas, Palau, Papua New Guinea, Samoa, Solomon Islands, Tokelau, Tonga, Tuvalu, Vanuatu and Wallis & Futuna.
Na PBIF e vakatabaki dua ga kina yatu Pasifika, ka vakavaletaki ena vale ni volavola ni GBIF
Na cava sara mada e ratou qarava?
E vica sara na ka oqo e sa qaravi rawa tiko:
- E dua na vanua e ra rawa ni veiwasei tukutuku ka vakamacalataki ira kina na lewe ni GBIF.org kei ira na nodrai tokani ka vaka talega kina na cakacaka era qarava tiko
- E vakarawarawataka na kena vakadewataki na itukutuku mai na vosa vaka Peretania kina veivosa vaka itaukei
- Kena vakasaqarai vakatitobu na itukutuku eso, na kena mape kei na itaba ni itukutuku ka tautauvata kena veika e tiko ena GBIF.org. Ia, ena vakatarai ga na itukutuku e vakatabakidua kina GBIF ka sema kina GBIF.org.
- Na vakagolei ni macala ni itukutuku vakasaqarai kina GBIF.org me vakatara na kena semati na itukutuku ka sa soqoni kina vakatakilakila ni GBIF
Na CAVA na GBIF?
GBIF- Global Biodiversity Information Facility- e isoqosqoso ka vakailavotaki mai na vei matanitu e Vuravura me vukea na kena maroroi ka vaka talega kina na kena soli nai tukutuku ki vua e dua (dau ni vakadidike) me baleta na vei ka bula e noda vuravura e na vanua e ra tiko voli kina
Nai kuri ni tukutuku e rawa ni kune e na: www.gbif.org/what-is-gbif


text:
Cakacaka
Chapter 6
Ena gauna o ya, sa tubu cake tikoga na kedra i wiliwili na tisaipeli era sa lotu tiko mai, ka sa basika cake talega mai e dua na kudru mai vei ira na kai matanitu tani vei ira na Iperiu era lotu tiko, era kudruvaka ni ra sa guilecavi tiko o ira nodra yada ena kena dau wasei na ka ni loloma.
2 Sa ratou qai kaciva e dua na bose na lewe tinikarua me ra tiko taucoko kina, e ratou sa tukuna, sa sega ni dodonu me keitou vakatikitikitaka na vosa ni Kalou, ka me keitou sa qarava ga na votai ni kani loloma ena teveli.
3 "O koya oqo, mo dou vakaraica mai vei kemudou ga e lewe vitu na tamata sa vinaka na kenai rogorogo, ka sinai ena Yalo Tabu kei na yalomatua, me keitou lesi iratou kina cakacaka oqo.
4 "Ia oi keitou me keitou sa na solia vakatabakidua sara ga neitou gauna, ena dau masu kei na vakatavuvuli kei na vunautaki ni vosa ni Kalou."
5 Sa vinaka vei ira na ka e ratou tukuna, era sa qai digitaki Sitiveni, na tamata sa sinai na vakabauta kei na Yalo Tabu, kei Filipi, o Virikoro, o Nikori, o Taimone, o Amena kei Nikolase mai Anitioki e dua na kai matanitu tani e lotu vaka Jiu, ia sa veisau me lotu Vakarisito,
6 Era sa qai kau mai na lewe vitu oqo kina matadra nai apositolo, ni ra sa mai masulaki era sa tabaki iratou ena ligadra.
7 Sa teteva yani na veivanua na vosa ni Kalou ka sa sega ni tarovi rawa na kedra i wiliwili na tisaipeli era sa vakabulai tiko mai Jerusalemi, e lewe levu talega na cakacaka tu vakabete era sa talairawarawa mai kina vakabauta.
8 O Sitiveni, sa sinai vua na vakabauta kei na kaukauwa ni Kalou, sa cakava o koya na ka e veivakurabuitaki lelevu kei na cakacaka mana eso vei ira na tamata.
9 Ia ena dua na siga, era sa mai veileti kina eso na tamata mai nai soqosoqo ni dua na lotu vaka Jiu ka ra vakatokai (o ira sa vakagalalataki), o ira oqo era kai Kirini, kai Alekisadaria, ka so mai Silisia kei Esia sara, era sa lakovi Sitiveni mai.
10 Ia era sa sega ni vorati koya rawa, ni sa rui vuku na nona vosa ka tu vata kei na kaukauwa ni Kalou.
11 Era sa qai kauta mai e so na tamata mera beitaki koya ni cala, me ra tukuna, "Keimami sa rogoci koya ni vosavakacacataki Mosese tiko kei na Kalou."
12 Na ka era sa rogoca oqo e rui vakacudrui ira sara ga vakalevu na lewe vuqa kei ira na qase kei ira na vunivola; era lako mai vua ka tauri koya vakaukauwa, era sa qai kauti koya kina matabose cecere ni lotu.
13 Sa vakarautaki tale tu ga eso me veibeitaki vakailasu, era tukuna, na tamata oqo sa sega ni bau cegu, na nona vosavakacacataka tikoga na vale ni soro oqo kei nai vunau i Mosese;
14 "Ni keimami sa rogoci koya ni tukuna tiko o Jisu na kai Nasareci ena mai vakarusa laivi na vale ni soro oqo, ka na mai veisautaka talega nai vakarau sa biuta tu mai vei keda o Mosese meda muria."
15 O ira kecega na lewe ni matabose cecere oqo era sa vakaraici koya taucoko, ni ra sa raica na matana sa vaka nai rairai ni dua na agilosi.


text:
ITALANOA 12
Era Tara na Vale Cecere
SA SIVI yani na veiyabaki. Era vakaluveni levu na luve i Noa ra qai vakatubukawa tale ga na luvedra. Era levu sara kina na tamata ena dela i vuravura.
E dua vei ira na makubu i Noa vakarua o Nimiroti. E tamata ca ni dau vakasasataki ira na tamata kei na manumanu me vakamatei ira. A buli koya tale ga me dua na tui me liutaki ira na lewenivanua. E sega ni taleitaki Nimiroti na Kalou.
Era vosataka e dua ga na vosa na tamata kece ena gauna oya. E vinakata o Nimiroti mera vakaitikotiko vata ena dua ga na vanua, me nodra iliuliu o koya. O kila na cava a qai cakava? A kaya vei ira na tamata mera tara e dua na koro kei na dua na kena vale cecere. Raici ira mada ena iyaloyalo oqo ni ra sa buli buloko tiko.
E sega ni taleitaka na Kalou o Jiova na vale oqo. A vinakata o koya mera toki ina veiyasa i vuravura taucoko na tamata mera lai bula kina. Ia o ira na tamata era kaya: ‘Dou lako mai, me tou mai tara e dua na vale me yaco sara i lomalagi! Tou na qai rogo kina!’ Era vinakata me rogo ga na yacadra, me kua na yaca ni Kalou.
Sa qai tarova na Kalou na nodra taravale. O kila se a tarova vakacava? Nona vakayacora vakasauri me duidui nodra vosa. Era sa sega ni veikilai vosa na dautaravale. Oqo gona na vuna a vakayacani kina na nodra koro me o Pepeli, se Papiloni, kena ibalebale “Veilecayaki.”
Era sa qai tekivu toki tani mai Pepeli na tamata. Era salavata ga o ira na veikilai vosa, ra qai lai tauyavutaka na nodra dui itikotiko ena veiyasa i vuravura.


text:
6—Ena Yaga Vei Keda?
E YAGA na noda dau masu? Io, e tukuna na iVolatabu nira vakila na tamata yalodina ni Kalou na yaga ni nodra dau masu. (Luke 22:40; Jemesa 5:13) Ena yaga vakalevu na masu ena noda bula vakayalo, vakayago, kei na ivakarau ni lomada. Ena sala cava?
Kaya mada o vakaluveni, qai soli vua e dua na iloloma. O na vakavulica me dau toka lo ga vua na nona vakavinavinaka, se me dau vakaraitaka? Nida tukuna na ka e tu e lomada, ena gole vakatabakidua sara ga kina na noda vakasama sa qai uqeti keda ga meda vakavinavinaka. Ena vaka tale ga qori nida vosa vua na Kalou? Io! Qo eso na kena ivakaraitaki.
Masu ni vakavinavinaka. Nida vakavinavinakataki Tamada ena veika vinaka e yaco ena noda bula, e gole vakatabakidua sara ga na noda vakasama ena noda vakalougatataki. Eda vakila na marau dina kei na vakavinavinaka, qai donu tale ga na noda rai.—Filipai 4:6.
Kena ivakaraitaki: A vakaraitaka o Jisu na nona vakavinavinakataki Tamana ni a rogoca na nona masu qai cakava na ka e kerea.—Joni 11:41.
Masu ni kere veivosoti. Nida kere veivosoti vua na Kalou ena rawa ni vinaka kina na noda lewaeloma, ena vakaibalebale na noda veivutuni, eda na kauaitaka tale ga kina vakabibi na cala eda cakava. Ena sega ni ora tale tiko na lomada nida vakila na vakacegu.
Kena ivakaraitaki: A vakaraitaka ena masu o Tevita na nona veivutuni kei na nona rarawa.—Same 51.
Masuti na veidusimaki kei na vuku. Na noda kerea na veidusimaki i Jiova, se me solia vei keda na vuku meda vakatulewa kina vakayalomatua ena rawa nida yalomalumalumu dina. Eda na kila kina ni vakaiyalayala ga na ka eda rawa ni cakava, eda na nuitaka vakalevu kina na Tamada vakalomalagi.—Vosa Vakaibalebale 3:5, 6.
Kena ivakaraitaki: A kerea ena yalomalumalumu o Solomoni me dusimaki, me vakavukui tale ga me liutaki Isireli rawa kina.—1 Tui 3:5-12.
Masu ena gauna ni leqa. Ke da talaucaka na lomada vei Jiova nida nuiqawaqawa eda na lomavakacegu, eda vakaraitaka tale ga nida nuitaki koya, da sega ni nuitaki keda ga.—Same 62:8.
Kena ivakaraitaki: A masu o Tui Asa ni sotava e dua na meca rerevaki.—2 Veigauna 14:11.
Meda masulaka me vinaka na nodra bula o ira era gadreva na veivuke. Nida cakava qori, eda na sega ni nanumi keda ga, sa na qai levu ga na noda veikauaitaki kei na noda veinanumi.
Kena ivakaraitaki: A dau masulaki ratou na nona imuri o Jisu.—Joni 17:9-17.
Masu ni veivakalagilagi. Nida vakalagilagi Jiova ena vakasakiti ni nona cakacaka kei na nona itovo, eda na dokai koya qai vakavinavinakataki koya vakalevu. Na noda vakalagilagi Jiova ena masu ena vakavolekati keda vua na Kalou na Tamada.
Kena ivakaraitaki: A vu dina mai lomai Tevita na nona vakalagilagia na Kalou ena veika e bulia.—Same 8.
E dua tale na veivakalougatataki e salamuria na masu, oya “na vakacegu ni Kalou e uasivia na vakasama kece.” (Filipai 4:7) E ka dina ni veivakalougatataki nida kunea na lomavakacegu ena vuravura ca qo. Ni na yaga sara mada ga ena noda bula vakayago. (Vosa Vakaibalebale 14:30) Ia ena rawati ga na ituvaki qori ena noda sasaga? Se tiko e dua tale na ka e bibi cake?
Na masu e yaga vakalevu—ena ivakarau ni lomada, noda bula vakayago, vakauasivi na noda bula vakayalo


text:
VANUA KEI NA LEWENA
Veisiko i Kazakhstan
SA NODRA ivakarau ni bula voli mai ena dua na gauna balavu na lewe i Kazakhstan na veitokiyaki. Ena gauna mada ga qo, era dau tokitaka eso na lewenivanua nodra manumanu ina vanua mera kana vinaka kina. Ni katakata na draki, era gole ina vanua batabata ena lomanivanua. Ia ni batabata na draki qai lutu na ucacevata, era toki sobu tale ina vanua bucabuca ni dau katakata e kea.
Era vakaitikotiko ena siti eso na lewe i Kazakhstan. Ia se laurai tiko ga ena nodra ivakarau vakavanua, kedra kakana, kei na cakacakaniliga na nodra ivakarau ni bula nodra qase. E kilai o Kazakhstan ena kena serekali, sere, kei na ivakatagi ra qai cakava ga nodra iyaya ni ivakatagi.
Nodra vale na lewe i Kazakhstan e vakatokai na yurt.E rawa nira kauta nira veitokiyaki voli. Na itaratara ni nodra vale e sega ni vakaleqa na veika bula. Era vakayagataka vakalevu na yurt o ira era va qele ni manumanu, ia o ira na vakaitikotiko ena veikoro lelevu era dau vakayagataka ke ra caka soqo. E icili vinaka vei ira na saravanua. E laurai tale ga ena iukuuku ni vale nira maqosa na marama ni Kazakhstan ena talitali, cula isulutali, kei na ibe ni valagi.
E manumanu taleitaki e Kazakhstan na ose. E rauta ni 21 na vosa vaKazakh ni ose, qai dui tu na kedra ibalebale. E 30 vakacaca na vosa se matavosa e rawa ni vakamacalataka na roka ni vutina. Dua na iloloma saulevu qai vakamareqeti na ose. Levu na gonetagane era sa tekivu vulica na vodo ose nira se gone.
E vakayagataki vakalevu ena kedra kakana na lewe i Kazakhstan na lewenimanumanu, ia e sega ni levu na kena isaluaki. Era dau taleitaka e dua na gunu e vakatokai na koumiss, e caka mai na sucu ni ose qai tukuni ni na bulabula vinaka o koya e gunuva. Dua tale na medra gunu taleitaki na shubat e caka mai na sucu ni kameli, e uro qai wiwi vakalailai kena igunugunu.
E rawa nira lai sarasara na vulagi ena valenivolavola ni iVakadinadina i Jiova e Almaty, Kazakhstan.


text:
2 Veigauna
Chapter 34
E se qai yabaki walu o Josaia, sa buli me tui, ka sa lewa me tolusagavulukadua na yabaki e Jerusalemi.
2 Sa cakava na veika e dodonu ena mata i Jiova ka sa muria na sala i Tevita na tamana, ka sa sega ni lako tani mai kina, se ki nai matau se ki nai mawi.
3 Ena i kawalu ni yabaki ni nona lewa, ni se gone tiko ga o Josaia, sa vakatekivu me vakasaqara na Kalou i Tevita na tamana; e nai ka tinikarua ni yabaki ni nona lewa, sa kauta tani na veitikina cecere e Juta kei Jerusalemi, na matakau kau, na matakau ceuti kei na veimatakau tale eso.
4 Era sa basuraka talega nai cabocabo ni soro nei Peali e matana, kei na veicabocabo ni veika boivinaka era toka e cake, sa talaraki sobu talega; na matakau kau sa basuraki vakalalai sara ka qai kaburaki yani ena nodra i bulubulu o ira sa dau cuva vei ira me vaka na kuvu ni varovaro ni kau.
5 Sa vakamai talega na suidra na kena bete ena nodra i cabocabo ni soro, ka sa vakasavasavataki Juta kei Jerusalemi.
6 Sa cakava talega vakakina ena veikoro nei Manasa, Ifereimi, Simione, me yaco sara i Navitalai kei na vanua vakavolivolita e nai matau ni ta kau.
7 Ni sa taya sobu na vei cabocabo ni soro kei na kena matakau kau ka vorovorolaka me kuvu sara, nai cabocabo talega ni ka boivinaka ena vanua taucoko e Isireli, sa qai lesu tale ki Jerusalemi.
8 Ena i katinikawalu ni yabaki ni nona lewa, ena gauna sa vakasavasavataka oti kina na vanua kei na vale ni soro, sa talai Sefani na luvei Asalaia, Maesaia na kovana ni koro, kei Joa na luvei Joasi ka daumaroroya na i tukutuku (vunivola) me ratou vakavinakataka na vale i Jiova na Kalou.
9 Ni ratou sa lako mai vei Ilikaia na bete levu, e ratou sa solia nai lavo sa dau kau mai ki na vale ni Kalou, sa dau soqona mai o ira na Livai mai na ligadra na Manasa kei Ifereimi, kei ira kece na vo ni Isireli mai Juta kei Penijamini ka era sa kauta lesu mai ki Jerusalemi.
10 Ni ra sa biuta oqo kina ligadra na daucakacaka era sa dauvakaraica na vale i Jiova; o ira oqo, era sa solia yani vei ira na cakacaka, o ira sa cakava na cakacaka ni vakavinakataki ni vale i Jiova ena kena vakavoutaki.
11 Era sa solia vei ira na kena matai me ra volia na vatu kei na kau me taura vata na vale kei na kena buturara – era a vakacacana na vei tui e liu kei Juta.
12 Era sa cakava ena yalodina na cakacaka o ira na tamata. O ira na dauraicakacaka oqo, o Jaeci, o Opetaia na livai na luvai Merari o Sakaraia kei Mesulame na luvei Koata, me rau daunivakaraica na cakacaka. Na kena vo vei ira na Livai, era sa kena dau ni vakayagataka na i yaya ni qiriqiri,
13 era sa tu me veivuke ena kena colati nai colacola ka dauvakaraica na veicakacaka kecega sa caka tiko, ka so talega vei ira na Livai era sa daunivolatabu, era dauveiqaravi vakaiwasewase, ka dauvakatawa ni matamata.
14 Ni ra sa kauta mai nai lavo, ena kena kau tani mai na vale i Jiova, o Ilikaia na bete levu sa kunea nai Vola ni Vunau nei Jiova, e a solia mai o Mosese.
15 O Ilikaia sa sauma ka tukuna vei Sefani na daunivolatabu, "Au sa kunea nai Vola ni Vunau ena vale i Jiova." Sa solia nai vola o Ilikaia vei Sefani na daunivunau (vola tabu).
16 Sa kauta o Sefani nai vola vua na tui, ka kauta talega mai na nona vosa na tui ka vaka: "Na veika kecega sa tukuni vei ira na nomuni tamata, era sa cakava ga.
17 "Era sa soqona mai nai lavo sa kune ena vale i Jiova, ka soli yani vei ira na dauraica na cakacaka kei ira sa cakacaka."
18 O Sefani na daunivolatabu sa tukuna vua na tui ka vaka: "O Ilikaia na bete sa solia vei au e dua nai vola." Sa qai wilika nai vola o Sefani vua na tui.
19 Ena gauna sa rogoca kina na vosa ni vunau na tui – sa basuraka na nona i sulu.
20 Sa vakaroti Ilikaia, Aikami na luvei Sefani, Abigoni na luvei Maika, o Sefani na daunivolatabu kei Esaia na dauveiqaravi, na tui ka vaka,
21 "Dou lako ka vakatarogi Jiova ena vukuqu, kei ira sa vo mai Isireli kei Juta me baleta na vosa ni vola sa qai kune; ni sa levu na cudru katakata i Jiova sa sovaraki vei keda – baleta ni o ira na tamada era sa sega ni maroroya na vosa i Jiova, me ra cakava me vaka sa volai ena i vola."
22 O Ilikaia kei ira sa digitaki ira oti na tui era sa lako vei Aluda na parofita yalewa, na wati Salumi na luvei Toka, o koya sa dau raica na i sulu. (E tiko mai Jerusalemi ena Karua ni Tikina). Era sa vosa vua ena vuku ni veika oqo.
23 Sa sauma mai vei ira na parofita yalewa ka vaka: "Sa tukuna vaka oqo o Jiova na Kalou e Isireli, 'Tukuna vua na tamata sa talai kemudou mai vei au,
24 "Sa tukuna vakaoqo o Jiova: 'Raica au na kauta mai na dredre ni bula ki na vanua oqo kei ira sa tiko kina, na veirukaki kece sa volai ena i vola oqo, o koya o sa wilika ena mata ni tui Juta,
25 'Baleta ni ra sa biuti au ka vakama na veika boivinaka ki vei ira na kalou tani, me ra vakacudrui au kina me'u cudru ena vuku ni cakacaka kece ni ligadra. O koya oqo au na sovaraka na noqu cudru kece ena vanua oqo ka sega ni vakavotaka.'"'
26 "Vua na tui Juta, o koya sa talai kemudou mai vei au, me vakatarogi Jiova, mo dou vosa vaka oqo vua, 'Sa tukuna vakaoqo o Jiova na Kalou ni Isireli: "Me vaka na vosa o sa rogoca —
27 "Baleta ni sa rui malumu na yalomu ka o sa vakamalumalumutaki iko vei Jiova na Kalou ena gauna o sa rogoca kina na vosa me baleta na vanua oqo kei ira na lewena, o sa vakamalumalumutaki iko kina ka basuraka na nomu i sulu ka tagi e mataqu, Au sa rogoci iko vakatalega kina," sa tukuna o Jiova.
28 "Io, au na kauti iko vei ira na tamamu, ka o na lako ki nai bulubulu ena vakacegu, na matamu ena sega ni raica na veika ca kece oqo, o koya au na kauta mai kina na vanua oqo kei ira kece na lewena." Era sa kauta lesu mai na vosa vua na tui. O Josaia Sa Vakatikora Lesu Na Lotu Dina
29 Sa talatala na tui me ra vakasoqoni kece mai na qase e Juta i Jerusalemi.
30 Sa lako cake na tui ki na vale i Jiova kei ira kece na tagane e Juta kei ira sa tiko e Jerusalemi— O ira na bete kei na Livai, o ira na lelevu kei ira na lalai; ka sa wilika ena nodra vakarorogo tu na tamata na vosa ni Vola ni Veiyalayalati e a kune ena loma ni vale i Jiova.
31 Sa tucake tu na tui ena nona i tutu ka cakava na yalayala ena mata i Jiova, o ya, me muri Jiova ka maroroya na Nona i vakaro kei na Nona i tukutuku kei na Nona i lesilesi ena yalona taucoko kei na lomana taucoko me cakava na vosa ni vola ni veiyalayalati sa volai ena i vola.
32 Sa cakava vei ira kecega sa tiko e Jerusalemi kei Penijamini me ra tu ena veika o ya. O ira sa tiko e Jerusalemi era sa cakava me vaka na veiyalayalati ni Kalou, na Kalou ni nodra qase.
33 O Josaia na tui, sa kauta tani na veika caca kece ena vanua sa nodra na luvei Isireli, ka cakava vei ira kecega sa tiko e Isireli me ra qaravi Jiova vakavinaka na nodra Kalou, ena gauna taucoko sa sega ni lako tani mai na nona muri Jiova na Kalou ni nona qase.


text:
1 Samuela
Chapter 7
Era sa lako mai na kai Kirijaci Jaerimi ka taura na Kato ni Kalou ka kauta mai ki na vale nei Apinatave; sa vakatabui na luvena o Iliesa me maroroya na Kato ni Kalou.
2 Sa tiko vakadede e Kirijaci Jaerimi na Kato ni Kalou, sa tiko e kea me ruasagavulu na yabaki ka era sa tagici Jiova vakalevu na Isireli.
3 Sa vosa vei ira kece na Isireli o Samuela ka vaka: "Kevaka o ni sa lesu vei Jiova ena yalomuni taucoko ka biuta laivi na veikalou ni veivanua oqo kei Esitaroci mai vei kemuni, ka vakarautaka na yalomuni vei Jiova, ka qaravi koya ga; ena qai vakabulai kemuni mai na ligadra na Filisitia."
4 Sa yaco me ra biuti Peali kei Esiteroci laivi na Isireli ka qaravi Jiova duadua ga.
5 Sa tukuna yani o Samuela, "Mo ni vakasoqoni vata kece mai na Isireli e Misipa, au na masulaki kemuni vei Jiova."
6 Era sa vakasoqoni vata mai e Misipa, era sa takiva mai na wai ka sova yani ena mata i Jiova. Era sa lolo ena siga o ya ka tukuna, "Keimami sai valavala ca vei Jiova." Sa lewa vei ira na Isireli o Samuela mai Misipa ena siga o ya.
7 Ni ra sa rogoca na Filisitia na nodra sa soqoni vata na Isireli mai Misipa, o ira na turaga e Filisitia era sa lako cake me vala kei Isireli. Ni ra sa rogoca oqo na Isireli, era sa rerevaki ira na Filisitia.
8 Era sa tukuna mai vei Samuela, "Me kua ni cegu na nomu kacivi Jiova na nomuni Kalou ena vukuda,
9 Sa taura e dua na lami o Samuela ka vakacabora me i soro kama taucoko vei Jiova. Sa tagi talega vei Jiova me baleti ira na Isireli, ka sa sauma mai vua o Jiova.
10 Ni sa vakacabora tiko nai soro kama o Samuela – era sa toso voleka mai na Filisitia me vala kei Isireli. Sa kurukuru mai o Jiova ena dua na kurukuru levu vei ira na Filisitia ena siga o ya. Era sa yatayata ka veilecayaki na Filisitia ka era sa vakamalumalumutaki mai vei ira na Isireli.
11 O ira na Isireli era sa lako mai Misipa ka cicivi ira na Filisitia ka cemuri ira me yaco sara ki Beci- Kara.
12 Sa taura o Samuela e dua na vatu levu ka vakatikora ena kedrau maliwa o Misipa kei Seni ka vakatoka me yacana o Apenisa, kena i balebale, "Sa veivuke o Jiova me yacova mai na siga oqo."
13 Era sa vakamalumalumutaki na Filisitia, ka era sa sega tale ni torova mai nai yalayala kei Isireli. Na liga i Jiova sa veivala tiko kei ira na Filisitia ena gauna kece i Samuela.
14 Na veikoro kece era sa taura na Filisitia mai vei ira na Isireli, era sa vakasuka tale vei ira na Isireli, mai Ekironi ki Kaca; o Isireli sa taura tale na nona veivanua mai vei ira na Filisitia. Sa yaco talega na veisaututaki vei ira na Isireli kei ira na Amoraiti.
15 O Samuela sa lewa e Isireli ena nona bula taucoko.
16 Ena veiyabaki sa dau veilakoyaki ki Peceli, ki Kilikali kei Misipa, ka sa lewa e Isireli mai na veivanua kece o ya.
17 Ia, sa dau lesu ga ki Rama ni sa tiko kina na nona vale. Mai kea sa lewa tiko kina e Isireli ka sa tara talega e kea e dua nai cabocabo ni soro vei Jiova.


text:
1 Samuela
Chapter 19
Sa vosa o Saula vei Jonacani na luvena kei ira kece na nona dauveiqaravi me ra vakamatei Tevita; o Jonacani na luvei Saula sa taleitaki Tevita vakalevu.
2 O Jonacani sa tukuna vei Tevita ka vaka: "Na tamaqu o Saula sa vinakata me vakamatei iko. Mo qarauni iko tiko me yacova na mataka, mo tiko lo ka vunitaki iko tiko.
3 "Au na la'ki tu e yasai tamaqu mai na buca – na vanua o tiko kina, au na vosa tiko vei tamaqu me baleti iko. Na veika au na kila, au na mai tukuna vei iko."
4 Sa vosa vinaka o Jonacani vei tamana me baleti Tevita ka tukuna vua, "Me kua ni valavala ca na tui ena vuku ni nona tamata, ena vukui Tevita, baleta ni sa sega ni valavala ca vei iko – na nona cakacaka sa rui vinaka vei iko.
5 "Sa solia na nona bula me vakamatei ira na Filisitia, sa qai kauta mai o Jiova e dua na veivakabulai levu vei ira na Isireli. O iko sara ga o sa raica ka taleitaka – na cava o sa via vakamatea kina e dua na dra e sega ni cala, mo via vakamatei Tevita kina?"
6 Sa rogoca na domo i Jonacani o Saula ka yalataka, "Me vaka sa bula o Jiova ena sega ni vakamatei."
7 Sa kacivi Tevita mai o Jonacani ka tukuna vua na veika kece oqo. Sa qai kauti Tevita mai ki vei Saula o Jonacani, ni sa dau tiko ga e matana ena veigauna e liu.
8 Sa dua tale nai valu; sa lako yani o Tevita me vala kei ira na Filisitia, sa samuti ira ena dua na veisamuti levu – ka era sa dro mai matana.
9 Sa lako mai na yalo ni veivakaleqai mai vei Jiova ki vei Saula ni sa dabe tiko e nona vale ka tiko e ligana na nona moto levu. Sa vakatagi tiko o Tevita e ligana.
10 Sa nakita o Saula me cokai Tevita vata kei na lalaga ni vale ena nona moto, ia, sa tasiri yani o Tevita mai na matai Saula. Sa cokataka o Saula na moto ki lalaga. Sa dro o Tevita ena bogi o ya.
11 Sa vakatala o Saula e so na i talaki ki na vale nei Tevita me vakaraici koya ka vakamatei koya ena kena mataka. O Mikeli na wati Tevita sa tukuna vua, "Kevaka o na sega ni qarauni iko ena bogi oqo, o na mate ena mataka."
12 Sa biuti Tevita sobu mai na katubaleka o Mikeli na watina, sa lako yani ka cici ka dro sara.
13 Sa taura e dua na matakau o Mikeli ka tutuvitaka ena i davodavo nei Tevita ena vuti ni me ki uluna, kei na so nai sulu.
14 Ni sa talatala mai o Saula me kau yani o Tevita, sa tukuna mai o Mikeli "Ni sa tauvimate tiko."
15 Sa talai ira tale yani o Saula me ra raici Tevita ka kauti koya mai vata kei nai davodavo, "Me'u mai vakamatei koya."
16 Ni ra sa lako yani nai talaki, sa tu na matakau e nai davodavo, ka sa ubi tu na uluna ena vuti ni me,
17 Sa tukuna mai o Saula vei Mikeli, "Na cava o sa vakaisini au kina vaka oqo, me lako tani kina na kequ meca, me dro tani kina?" Sa sauma yani vei Saula o Mikeli, "Sa tukuna vei au o koya, 'Mo laivi au me'u lako – na cava me'u vakamatei iko kina?'"
18 Sa dro o Tevita ka lako ki Rama vei Samuela, ka tukuna vua na veika kece sa cakava vua o Saula. E rau sa lako kei Samuela ka la'ki tiko e Naioci.
19 Sa mai tukuni vei Saula, "Mo kila ni sa tiko mai Naioci e Rama o Tevita!"
20 Sa veitalai o Saula me la'ki kau mai o Tevita, ni ra sa raica nai lawalawa parofita ni ra sa parofisai tiko, ka sa liutaki ira tiko o Samuela, sa lako mai na Yalo ni Kalou vei ira nai talaki nei Saula ka era sa parofisai talega.
21 Ni sa tukuni oqo vei Saula, sa talai ira tale eso nai talaki ka era sa parofisai talega. Sa veitalai tale o Saula ena i ka tolu ni gauna, era sa parofisai talega.
22 Sa lako mai ki Rama o Saula ki na i keli ni wai levu e Seku, sa taroga sara, "E vei o Samuela kei Tevita?" Sa sauma mai e dua, "E rau sa tiko mai Naioci e Rama."
23 E sa lako sara ki Naioci e Rama, sa lako mai vua na Yalo ni Kalou, sa laki tiko yani o Saula ka parofisai tiko me yaco sara ni sa yacovi Naioci yani e Rama.
24 Sa luvata tani na nona i sulu e cake ka parofisai tiko e matai Samuela, ka sa davo wale tiko ena siga taucoko ka bogi talega. Era sa tukuna kina, "Sa tiko talega vata kei ira na parofita o Saula?"


text:
ITALANOA 37
Na Valelaca ni Sokalou
O KILA se vale vakacava oqo? Oqo na valelaca a vakarautaki me vale ni sokalou vei Jiova. E yacana tale ga na valeniveitavaki. Era a tara na Isireli ni oti ga e dua na yabaki nodra biuti Ijipita mai. O kila se o cei e kaya mera tara na vale oqo?
A tukuna o Jiova na kena itaratara vei Mosese ena gauna a tiko kina mai na Ulunivanua o Saineai. E kaya me tara ga vakarawarawa, baleta me rawarawa tale ga na kena basu qai tara tale. Nira veitokiyaki voli ena veivanua na Isireli, era dau kauta tu ga vata kei ira na valelaca oqo.
Ke o rai ina rumu lailai ena loma ni valelaca, o na ni raica e dua na kato. Oqori na kato ni veiyalayalati. Erau tiko ena muana ruarua e rua na agilosi se jerupi koula. A vola tale na Kalou na iVunau e Tini ena rua na vatu raraba, ni a voroka o Mosese na kena imatai. Erau maroroi tiko ena loma ni kato ni veiyalayalati na vatu oqo. E maroroi tale ga kina na saqa e tu kina na mana. O se nanuma tiko se cava na mana?
O Jiova e digitaki Eroni na tuaka i Mosese me bete levu. E liutaki ira na tamata mera qaravi Jiova. Era bete tale ga na luvena tagane.
Raica mada na rumu levu ni valelaca. E vakaruataki na kena levu na rumu lailai. O raica na kato lailai e lako tiko mai kina na kubou? Oqori na icabocabonisoro, era dau vakama kina na bete na veika boi vinaka. E tiko tale ga na itutu ni cina e vitu na kena cina. E ikatolu ni ka e tiko ena rumu e dua na teveli. E maroroi tu kina e 12 na ibuli madrai.
E dua na boulu se beseni levu e sinai tu kina na wai e tu ena rara ni vale. Era dau vuluvulu kina na bete, ra vuya tale ga kina na yavadra. E tu tale ga na icabocabonisoro levu. Era kama kina na yago ni manumanu me isoro vei Jiova. E tiko sara ena lomadonu ni keba na valelaca ni sokalou, qai wavokita na nodra valelaca na Isireli.


text:
2 Tui
Chapter 2
Sa mani yaco, ni sa vakarau o Jiova me kauti Ilaijia cake ki lomalagi e na covulaca, e rau sa lako vata mai Kilikali o Ilaijia kei Ilaisa.
2 Sa vosa sara o Ilaijia vei Ilaisa, "Au kerea mo tiko mada eke, ni sa vakatalai au tiko yani o Jiova ki Peceli." Ia sa tukuna o Ilaisa, "Me vaka sa bula o Jiova, ka sa bula vakakina na yalomu, au na sega ni biuti iko!" E rau sa lako vata ruarua yani ki Peceli.
3 Era sa lako mai na luvedra na parofita ka ra tiko mai Peceli me ra mai tavaki Ilaisa, ka tukuna vua, "O kila tiko li ni na kauti nomu turaga tani o Jiova mai vei iko e daidai?" Ia sa tukuna o koya, "Io au sa kila; dou tiko lo ga!"
4 Sa qai tukuna vua o Ilaijia, "Au kerei iko sara vakabibi Ilaisa, mo tiko mada ga e ke, ni sa talai au yani o Jiova ki Jeriko." A sa tukuna, "Me vaka sa bula o Jiova, ka sa bula vakakina na yalomu, au na sega ni biuti iko!" E rau sa yaco sara mai ki Jeriko.
5 Era sa lako sara na luvedra na parofita ka ra tiko mai Jeriko kivei Ilaisa ka tukuna vua, "O kila tiko li ni na kauti nomu turaga tani mai vei iko o Jiova e daidai?" Sa sauma yani o koya ka vaka, "Io, au sa kila; dou tiko lo ga!"
6 A sa tukuna vei koya o Ilaijia, "Mo wawa tiko eke, au kerekere vakabibi, ni sa talai au yani o Jiova ki na Joritani." Ia sa vosa o koya ka vaka, "Me vaka sa bula o Jiova, ka sa bula vakakina na yalomu, au na sega ni biuti iko!" E rau sa mani lako ruarua vata yani.
7 Era lewe limasagavulu na luvedra tagane na parofita era sa lako yani ka ra vakaraici rau tu mai, ni rau sa duri tu oi rau ena bati ni Joritani.
8 A sa taura na nonai tutuvi o Ilaijia, lobika cake, ka samuta na wai; ka sa tawase rua sara, e rau sa taubale takoso sara yani e na qele mamaca.
9 Ia sa yaco, ni rau sa takoso rawa ki tai kadua, sa tukuna o Ilaijia vei Ilaisa, "Mo kerea na ka au rawa ni cakava vei iko, ni bera ni'u kau tani yani vei iko?" Sa vosa o Ilaisa ka vaka, "Au kerea kevaka e rawa ni vakaruataki vei au na yalo sa tiko vei iko."
10 Sa vosa o koya ka vaka, "E sa rui dredre na ka o kerea, Ia kevaka ga o raica ni'u sa kau tani mai vei iko, e na qai yaco dina sara na ka oqori; ia, kevaka e sega, e na sega tale ga ni yaco."
11 Sai qai yaco, ni sa toso tikoga na nodrau i lakolako ka veitalanoa, sa basika vakasauri mai e dua na qiqi bukawaqa kei na rua na ose bukawaqa, ka tawasei rau sara na rua; ia sa kau cake o Ilaijia ki lomalagi ena covulaca.
12 Ia sa raica o Ilaisa, ka kacivaka yani, "Na tamaqu, na tamaqu, na qiqi ni valu i Isireli kei ira na kena tamata dau vodo ose!" Sa sega ni qai kunei koya tale. Sa qai taura na nonai sulu ka basuka rua.
13 Sa taura cake talega o koya nai tutuvi i Ilaijia ka lutu sobu mai vei koya, ka sa lesu tale ka mai tucake tu e na bati ni Joritani.
14 Sa qai taura nai tutuvi i Ilaijia ka a lutu mai vua, ka samuta na wai, ka tukuna, "E vei o Jiova na Kalou i Ilaijia?" Ia ni sa samuta oti na wai o koya, sa tawase rua sara yani; ka takoso sara o Ilaisa i tai kadua.
15 Ia ni ra sa raici o ira na luvedra na parofita mai Jeriko, era sa tukuna, "E sa kabiti Ilaisa na yalo i Ilaijia." Era sa lako mai ka veitavaki kei koya, ka ra sa cuva sobu ki na qele e matana.
16 Era sa tukuna vua, "Mo raica mada, ni ra sa tiko oqo e limasagavulu na tamata qaqa kei ira na nomu dauveiqaravi. Mo ni vakatarai ira mada me ra lako yani ka vakasaqarai koya na nomu turaga, de dua e sa kauti koya cake na Yalo ni Kalou ka biuti koya yani kina veiulunivanua se na veibuca." Sa vosa o koya ka vaka, "Dou kakua ni vakatala e dua."
17 Era sa mani cikevi koya tikoga me yacova sara ni sa la'ki madua, Sa mani tukuna, "Dou talai ira yani!" Era sa mani tala yani e limasagavulu na turaga, ka ra sa vakasaqarai koya me tolu na siga era sa sega ni kunei koya.
18 Ia ni ra sa lesu tale mai vei koya, ni sa tiko ga mai Jeriko o koya, a sa vosa vei ira ka vaka, "E sega beka li ni'u a tukuna vei kemudou, 'Dou kakua ni lako'?"
19 Era sa vosa na turaga e na koro kivei Ilaisa ka vaka, "Mo ni kila mada, ni sa daumaka tu na i tuvaki ni koro oqo, me vaka o ni sa raica noqu turaga; ia na wai ga e sa rui ca, ka sega ni bulabula vinaka tu na qele."
20 Sa mani tukuna o koya, "Dou kauta mai vei au e dua na dari vou, ka biuta e loma na masima." Era sa qai kauta mai kivei koya.
21 A sa lako yani o koya kina i vurevure ni wai ka kaburaka yani kina na masima, ka tukuna, "Sa tukuna vakaoqo o Jiova; 'Au sa vakabula na wai oqo; ena sega tale ni qai yaco kina na mate se na sega ni vuavuai.'"
22 A sa vakabulai tiko mai na wai me yacova na siga oqo, me vaka na vosa sa cavuta o Ilaisa.
23 A sa cavutu mai keya o koya ki Peceli; ia ni sa lako cake tiko e na sala, era sa lako mai na koro eso na i taba gone ka vakalialiai koya, ka tukuna vua, "Lako cake tu, na ulucou!"
24 A sa rai vuki mai o koya me raici ira, ka sa vatonaki ira e na yaca i Jiova. E rau sa basika mai e loma ni veikau e rua na pera yalewa ka basuraki ira na lewe vasagavulu ka rua na i taba gone.
25 A sa lako mai keya o koya kina Ulunivanua o Kameli, mai keya e sa lesu tale i Samaria.


text:
WASE 81
Duavata kei Tamana, ia e Sega ni Kalou
-
“KEIRAU DUAVATA KEI TAMAQU”
-
VAKACALA O JISU NONA BEITAKI NI KALOU
E gole e Jerusalemi o Jisu ena Soqo ni Vakatabui ni Valenisoro (se Hanukkah). Na soqo qo e vakananumi kina na kena vakatabui tale na valenisoro. A tara ena rauta na dua na senitiuri yani e liu na Tui Siria o Antiochus IV Epiphanes e dua na icabocabonisoro ena dela ni icabocabonisoro ni Kalou. Ni sa vagalalataki o Jerusalemi mai na nona lewa, sa qai vakatabui tale vei Jiova na valenisoro. E tekivu solevutaki tale ga e veiyabaki na soqo qori ena 25 ni vula o Chislev, e veitaudonui kei na icavacava ni Noveba kei na itekitekivu ni Tiseba.
E donuya tu qo na vulaililiwa, e lako voli o Jisu ena valenisoro ena varada i Solomoni. Era wavokiti koya na Jiu, era qai taroga: “Ena vakacava mada na dede ni neimami lomatarotaro tiko? Ke o Karisito, mo tukuna mai vakadodonu.” (Joni 10:22-24) E sauma o Jisu: “Au sa tukuna vei kemuni, oni qai sega ni vakabauta.” A sega ni tukuna vakadodonu o Jisu ni o koya na Karisito, me vaka e cakava vua na yalewa ni Samaria ena yasa ni toevu. (Joni 4:25, 26) Ia sa vakatakilai koya ena nona kaya: “Au a bula e liu qai muri sara o Eparama.”—Joni 8:58.
E vinakata o Jisu mera vakadeitaka vakataki ira na lewenivanua ni o koya na Karisito ena nodra vakatauvatana nona cakacaka kei na ka e parofisaitaki ena iVolatabu ni na cakava na Karisito. Qori na vuna e tukuna kina ena so na gauna vei ira nona tisaipeli mera kua ni tukuna vua e dua ni o koya na Mesaia. Ia qo e tukuna vakadodonu vei ira na Jiu dauveivorati: “E tukuni au na cakacaka au cakava tiko ena yaca i Tamaqu. Ia oni sega ni vakabauta.”—Joni 10:25, 26.
Na cava era sega ni vakabauta kina ni Karisito o Jisu? E kaya: “Oni sega ni vakabauta ni oni sega ni noqu sipi. Era rogoca na domoqu na noqu sipi, au kilai ira tale ga, ra qai muri au. Au solia vei ira na bula tawamudu, era na sega sara ni rusa, ena sega tale ga ni dua me na kaliraki ira mai ligaqu. Na sipi e solia vei au o Tamaqu e uasivia na ka kece.” Sa qai vakamacalataka o Jisu na nodrau veiwekani kei Tamana, e kaya: “Keirau duavata kei Tamaqu.” (Joni 10:26-30) Gauna e cavuta kina qori o Jisu, a se tiko e vuravura qai tiko mai lomalagi o Tamana. Kena ibalebale e sega ni tukuna tiko ni rau le dua ga kei Tamana, erau duavata ga ena inaki.
Na ka e tukuna o Jisu e vakacudrui ira na Jiu, era baci tomi vatu kina me vakaviriki mate. E sega ni rere o Jisu, e kaya: “E levu na cakacaka vinaka i Tamaqu au vakaraitaka vei kemuni. Na cakacaka cava oni via vakaviriki au kina?” Era sauma: “Keimami sega ni vakaviriki iko ena vuku ni cakacaka vinaka, ia ena nomu vosaveibeci, ni o . . . viavia kalou.” (Joni 10:31-33) A sega vakadua ni tukuna o Jisu ni kalou, ia na cava era beitaki koya kina?
E tukuna o Jisu ni tu vua na kaukaua era vakabauta na Jiu ni tiko ga vua na Kalou. Kena ivakaraitaki, e tukuna me baleti ira na “sipi”: “Au solia vei ira na bula tawamudu.” Qori e sega ni rawa ni cakava na tamata. (Joni 10:28) Sa vakamacalataka oti o Jisu ni o Tamana e solia vua na lewa kece qori, ia era sega ni taura rawa na Jiu.
E sabaya o Jisu nodra veibeitaki lasu ena nona taroga: “Vakaevei, e sega ni volai ena nomuni Lawa [ena Same 82:6], ‘Au a kaya: “Oni sa kalou”’? Ke vakatoka o koya mera ‘kalou’ o ira e tau vei ira na vosa ni Kalou . . . oni tukuna vakacava vei au, o koya e digitaka qai tala mai vuravura o Tamaqu, ‘O vosabeca na Kalou,’ niu tukuna niu ‘Luve ni Kalou’?”—Joni 10:34-36.
Na iVolatabu mada ga e vakatokai ira na turaganilewa era sega ni dau tauca vakadodonu na lewa mera “kalou.” Na cava gona mera beitaki koya kina na Jiu ni kaya “Niu Luve ni Kalou”? Sa qai vakamacalataka e dua na ka e dodonu me veisautaka nodra rai: “Keu sega ni cakava tiko na cakacaka i Tamaqu, ni kua ni vakabauti au. Ia keu cakava tiko na cakacaka i Tamaqu, oni qai sega ni Joni 10:37, 38.vakabauti au, ni vakabauta mada ga na cakacaka, moni qai kila sara kina ni duavata kei au o Tamaqu, au duavata tale ga kei Tamaqu.”—
Nira rogoca qori na Jiu, era saga mera vesuki koya, ia e dro o Jisu. E biuti Jerusalemi e gole sara ena tai adua ni Uciwai na Joritani, a tekivu veipapitaisotaki kina o Joni ena va na yabaki yani e liu. Na vanua qori e rairai toka ena ceva ni Wasa o Kalili.
Era tabili vei Jisu na lewenivanua ra qai kaya: “E sega mada ga ni dua na cakamana e cakava o Joni, ia e dina kece na ka e tukuna me baleta na tamata qo.” (Joni 10:41) Era mani vakabauti Jisu e levu na Jiu.


text: 60 “Mo tucake o iko na yalewa,+ mo rarama mai, ni sa yaco mai na nomu rarama,E serauni iko na lagilagi i Jiova.+2 Raica! ena ubi vuravura na butoKei na butobuto loaloa na veimatanitu,Ia ena serauni iko o Jiova,Ena laurai vei iko na nona lagilagi.3 Era na lakova na veimatanitu na nomu rarama,+Kei ira na tui+ na totoka ni kemu serau.*+4 Mo tacake mo veiraiyaki!Era sa soqoni kece, era lako yani vei iko.O ira na luvemu tagane era lako tiko ga mai vakayawa,+Kei na luvemu yalewa era keveti mai.+5 O na raica ena gauna oya, o na marau,+Ena tavatukituki na utomu, ena reki vakalevu,Ni na kau yani vei iko na iyau ni wasawasa.Ena rawa yani vei iko na iyau ni veimatanitu.+6 Na qelenikameli levu ena robota na nomu vanua,*Na luvenikameli ni Mitiani kei Ifa.+O ira kece mai Sipa era na lako mai,Na koula kei na drega boivinaka era na kauta mai.Era na tukuna na lagilagi i Jiova.+7 Na qelenisipi kece ni Kitari+ ena soqoni yani vei iko.Na tamanisipi ni Nepeioci+ era na qaravi iko.Era na lako cake ina noqu icabocabonisoro nira vakadonui,+Au na ukutaka na noqu vale lagilagi.*+8 O cei qo era vuka mai me vaka na o,Me vaka na ruve ina nodra vale?*9 Era na nuitaki au na veiyanuyanu,+Na waqa ni Tasisi era liu,Me kauti ira mai na luvemu mai na vanua yawa,+Kei na nodra siliva kei na koula,Ina yaca i Jiova na nomu Kalou kei na Yalosavasava ni Isireli,Ni na vakalagilagi iko o koya.+10 O ira na kaitani era na tara na nomu bai,Kei na nodra tui era na qaravi iko.+Niu mokuti iko ena noqu cudru,Ia ena noqu yalovinaka au na lomani iko.+11 Na nomu matamata ena dola tiko ga,+Ena sega ni sogo ena siga se na bogi,Me kau yani kina vei iko na iyau ni veimatanitu,Era na liutaka na nodra tui.+12 Na vanua kei na matanitu ena sega ni via qaravi iko ena rusa,Kei na veivanua ena vakalalai sara ga.+13 Na isakisaki kei Lepanoni ena yaco yani vei iko,+Na vunijunipa, na vunidamanu, kei na paini,+Me ukutaki kina na noqu vanua tabu,Au na vakalagilagia na itutu ni yavaqu.+14 Era na lako yani vei iko na luvedra na vakasaurarataki iko mera cuva e matamu,Mera tekiduru e yavamu o ira kece era beci iko,Era na vakatokai iko mo koro i Jiova,Na Saioni e nona na Yalosavasava ni Isireli.+15 Ni o biu tu o cati qai sega ni dua e lako yani vei iko,+Au na vakavuna mo isakisaki me sega ni mudu,Mo vu ni marau ena itabatamata kece.+16 O na gunuva na wainisucu ni veimatanitu,+O na sucuma na sucudra na tui,+O na qai kila ni o yau o Jiova, na nomu iVakabula,Na Kaukaua nei Jekope, e voli iko lesu.+17 Au na kauta mai na koula me isosomi ni kopa,Au na kauta mai na siliva me isosomi ni kaukamea,Na kopa me isosomi ni kau,Na kaukamea me isosomi ni vatu,Au na lesia na vakacegu mera nomu iliuliu,Kei na ivalavala dodonu mera lesia na itavi.+18 Ena sega ni rogo tale ena nomu vanua na ivalavala voravoraSe rarawa kei na rusa ena nomu iyalayala.+O na vakayacana na nomu bai me o Bula+ kei na nomu matamata me o Vakacaucau.19 Na matanisiga ena sega tale ni nomu rarama ena siga,Se nomu rarama na cila ni vula,Ni o Jiova ga ena nomu rarama me tawamudu,+Kei na nomu Kalou me nomu iukuuku.+20 Ena sega ni dromu tale na nomu matanisiga,Se dromu na nomu vula,Ni o Jiova ga ena nomu rarama me tawamudu,+Ena oti na gauna ni nomu tagi.+21 O ira kece na nomu tamata era na yalododonu,Era na taukena na vanua me tawamudu.O ira ga qori na sulina au tea,Na cakacakaniligaqu,+ meu vakarokorokotaki kina.+22 O koya e lailai sara ena yaco me le duanaudolu,Kei koya e lailai me matanitu qaqa.O yau o Jiova, au na vakatotolotaka ena kena gauna.”


text:
Tabana
Na tabana oqo e dua vei ira na va na cakacaka taumada ni arithmetic, na sala e cokovata kina na kena naba me caka kina na naba vou. Na tolu tale e kena ikuri, subtraction, ka multiplication.
Ena dua na ivakatagedegede ni ena paraimari e tiko kina e rua na Naba vakatamata ni bula e rawa ni yacova e dua tale na vakavakadewa – na iwalewale ni kena cakacakataki tiko na levu ni gauna e tiko kina e dua tale na naba. Na iwiliwili ni gauna oqo e sega ni dau integer, ka basika ki na rua na ivakavuvuli duidui.


text:
Marika
Chapter 1
Nai vakatekivu ni tukutuku vinaka kei Jisu Karisito na Luve ni Kalou.
2 Me Vaka sa vola na parofita: "Ka raica, Au sa tala na noqu i talai me liu e matamu, Ena vakarautaka na nomu sala e matamu."
3 "A domo ni dua sa kacikaci ena loma ni vanua liwa: 'Sa vakarautaka na sala i Jiova' Ka vakadodonutaka na nona salatu."
4 Sa lako mai o Joni ena vanua liwa, ka veipapitaisotaki ka vunautaka tale tikoga na veivutuni me bokoci kina nai valavala ca.
5 A ra sa lako kece vua na vanua vakaJutia, kei ira mai Jerusalemi mera papitaisotaki mai vua ena uciwai o Joritani, ni ra sa vakatusa na nodra i valavala ca.
6 A sa vakaisulu o Joni ena i sulu vuti ni kameli, ka sai vau ni tolona nai vesu kuli ni manumanu, ka sa dau kania na vodre kei na denioni ni veikau.
7 Sa dau tukuna ena nona i vunau, ka vaka, "E dua sa muri au tiko mai ka sa levu cake mai vei au, na wa ni nona i vava mada ga au sa sega ni yacova yani na kenai vakatagedegede me tu kina na dodonu vei au me'u sereka.
8 Oi au na papitaisotaki kemudou ena wai, ia o Koya ena qai mai papitaisotaki kemudou ena Yalo Tabu.'
9 Ena dua na siga a sa lako mai o Jisu mai Nasareci ena vanua vaKaleli, ka mai papitaisotaki Koya o Joni ena Joritani.
10 Ka vakasauri, ni sa lamata cake mai wai, sa raici lomalagi ni sa tadola tu ka raica ni sa rairai sobu mai vua na Yalo Tabu me vaka na ruve.
11 A sa dua na vosa sa rogo mai lomalagi, 'O iko na Luvequ na Noqu ka lomani, Au sa dau marau vakalevu ena vukumu.'
12 Ka vakasauri nona sa kauti Koya kina vanua liwa na Yalo Tabu,
13 A sa tiko o Koya mai na vanua liwa me vasagavulu na siga, ka dau temaki koya o Setani, kei ira na manumanu kila era sa tiko vata kaya; era sa qaravi Koya na agilosi.
14 Ni sa biu kina vale ni veivesu o Joni, a sa lako mai ki Kaleli o Jisu ka vunautaka nai tukutuku vinaka ni matanitu ni Kalou,
15 Ka tukuna, 'sa mai vakataucokotaki na gauna oqo, ka sa voleka na matanitu ni Kalou. Dou veivutuni, ka vakabauta nai tukutuku vinaka.'
16 Ena nona a taubale voli ena baravi mai Kaleli, e a raici Saimone kei Adriu na tuakana ni rau viritaka tiko na nodrau lawa ki wasaliwa; ka ni rau sa gonedau.
17 A sa tukuna vei rau o Jisu, 'drau muri Au, ka'u na vakayacori kemudrau mo drau gonedau ni tamata.
18 A sa vakasauri na nodrau sa biuta na nodrau lawa ka muri Koya.
19 Ni toso tale yani vakalailai ki liu mai na vanua e tu kina, e a raici Jemesa na luvei Sevete, kei Joni na tuakana, ni rau tiko ena loma ni waqa ka oneva tiko na nodrau lawa.
20 A sa kacivi rau yani vakasauri, ka rau sa biuti tamadrau tu mai waqa kei ira na tamata cakacaka, ka muri Koya.
21 A ratou sa lako ki Kapenaumi, ka donumaki na siga ni vakacecegu, a sa lako o Koya ki na vale ni lotu ka vakatavuvuli.
22 Ka ra sa kurabui ena nona i vakavuvuli, ni vakavulici ira o Koya me vaka e dua sa tu vua na vakatulewa kece, ka sega ni vakataki ira na daunivolatabu.
23 A sa dua na tamata sa tiko ena loma ni vale ni lotu ka sa curumi tu ena yalo velavela ka sa qoqolou kina,
24 Ka tukuna, "laivi keimami ga! na cava mo via sagai keimami kina, Jisu na kai Nasareci? O sa lako beka mai mo mai vakarusai keimami? Oi au sa kilai iko vinaka – na nona Le dua Yalosavasava na Kalou!"
25 Ia sa vunauci koya o Jisu, ka tukuna, "mo tiko lo, ka mo lako tani mai vua!"
26 Sa qai sasakurekuretaki koya na yalo velavela ka qolou ena domo levu, a sa qai lako tani mai vua.
27 A ra sa qoroqoro na tamata kecega ka ra veitarogitaka vakai ira, ka vaka, "vakacava na ka sa yaco oqo? A vakavuvuli vou cava beka oqo? Ni vosa ga, sa talairawarawa vua na yalo velavela."
28 Ka sa sega kina ni bera ni sa tete na kena i rogorogo kina veivanua wavolivolita na vanua va Kaleli.
29 Ni ratou sa biuta mai na vale ni lotu, a ratou sa la'ki curu sara kina vale i Simone kei Adriu ka tomani koya o Jemesa kei Joni.
30 Ia na tinai wati Saimone sa davo tiko ka ni tauvimate, ka ra sa tukuna vua nai tuvaki ni veika sa yaco tiko e vale.
31 Sa qai lako mai o koya ki yasana ka taura na ligana ka vakaduria cake, vakasauri ga na kena sa takali na tauvimate mai vua ka sa veiqaravi tale vei iratou o koya.
32 Ni sa la'ki dromu na siga ena yakavi, ka e lewevuqa sa kau mai Vua era sa tauvimate ka so e curumi tevoro.
33 A ra sa osota na mata ni katuba na lewe ni koro taucoko.
34 Ka lewevuqa vei ira sa tauva na veimate ca eso sa vakabulai ira o koya, ka cemuria tani e levu na tevoro; a sa sega ni vakatara o koya mera vosa na tevoro, baleta ni ra kilai Koya.
35 Ni se qai mataka caca se bera ni kida mai na rarama, a sa duri cake o koya ka lako kina dua na vanua me tiko taudua ga kina; ka sa masu kina.
36 O Saimone kei ira sa tiko vata tukuna era sa vakasaqarai Koya.
37 Ni ra sa kunei Koya, era sa tukuna vua, "O ira taucoko na tamata era sa vakasaqarai kemuni."
38 Ia sa tukuna vei ira o koya, "medatou lako mada ki na koro e tarava, ka me'u rawa ni la'ki vunau kina, baleta nai naki ga oqo Au lako mai kina."
39 A sa vunau o koya ena veivale ni lotu taucoko e Kaleli, ka cemuria na tevoro.
40 A sa lako mai vua e dua na vukavuka ka vakamamasu vua ena nona tekiduru sobu, ka tukuna, "kevaka mo ni vakadonuya, oi au me'u vakasavasavataki."
41 Sa yavalati Jisu na loloma, ka dodoka yani na ligana, ka tarai koya, ka tukuna, "Au sa vinakata, mo savasava mai."
42 Ni sa cavuta oti na vosa, ka vakasauri na kena sa takali vua na vukavuka, ka sa vakasavasavataki tu.
43 A sa tautaunaka sara ga vakabibi vua ka vakatalai koya yani,
44 Ena Nona tukuna vua, 'raica me kakua ni dua mo tukuna kina, ia mo lako yani ka la'ki vakaraitaki iko vua na bete, ka cabora na nomu i soro ni veivakasavasavataki me vaka nai vakaroi Mosese, me vakadinadinataka vei ira."
45 Ni sa lako yani na tamata oqo sa sega ni qai tarovi koya rawa, ena nona sa vakatetea raraba yani na veika sa yaco vua, ka sa sega kina ni rawa vei Jisu me curuma na loma ni koro, ia a sa la'ki tikoga ki na vanua liwa; ka ra sa lako mai vua na tamata mai na veiyasana kecega.


text:
Vakabula o Jisu e dua na luve ni vakailesilesi (43-54)
4 Ni kila na Turaga nira sa rogoca na Farisi ni levu sara na tisaipeli e papitaisotaka+ o Jisu, lailai o Joni—2 ia e sega ni veipapitaisotaki o Jisu, era cakava ga na nona tisaipeli—3 e biuti Jutia sara me lako tale i Kalili.4 Na sala e muria ena butuki Samaria kina.5 E yacova yani e dua na koro kei Samaria e vakatokai o Saika, e toka volekata na tikiniqele a solia o Jekope vei Josefa na luvena.+6 Oya tale ga na vanua e tiko kina na toevu nei Jekope.+ E oca sara ga o Jisu ena ilakolako qo, mani lai dabe toka ena yasa ni toevu.* Rauta toka na ikaono ni aua.*7 E qai gole yani e dua na yalewa ni Samaria me taki wai. Mani kaya vua o Jisu: “Rawa ni dua na mequ?”8 (Eratou lai voli kakana ina koro na tisaipeli.)9 E mani kaya vei Jisu na yalewa ni Samaria: “Na cava oni kere wai kina vei au ni oni Jiu, o yau na yalewa ni Samaria?” (Nira sega ni dau veiyaloni na Jiu kei ira na kai Samaria.)+10 E kaya vua o Jisu: “Ke o kila na loloma soli wale ni Kalou+ o na kilai koya tale ga e kaya vei iko, ‘Rawa ni dua na mequ?’ Ke o kerea vua, ena qai solia vei iko na wai ni bula.”+11 E kaya na yalewa: “Kemuni, e sega mada ga na nomuni vokete, qai titobu na toevu. Oni na qai kauta mai vei na wai ni bula oni kaya tiko?12 Vakacava, oni uasivia na tukai keimami o Jekope, e solia vei keimami na toevu qo, e gunu kina o koya, o ira na luvena, kei na nona manumanu?”13 E sauma vua o Jisu: “O koya e gunuva na wai qo ena viagunu tale.14 Ia o koya ena gunuva na wai au na solia ena sega ni viagunu tale,+ na wai au na solia vua ena vaka na waivure e lomana, ena tovure tiko ga me rawati kina na bula tawamudu.”+15 E kaya na yalewa: “Ni solia mai na wai qori meu kua ni viagunu tale se mai taki wai tale i ke.”16 E kaya vua o Jisu: “Lako, lai kacivi watimu mai.”17 E kaya na yalewa: “E sega na watiqu.” E tukuna o Jisu: “E dina na ka o tukuna, ‘E sega na watiqu.’18 O sa vakawati oti vakalima, na tagane tale ga drau tiko vata qo e sega ni watimu. E dina na ka o tukuna.”19 E kaya vua na yalewa: “Kemuni, au sa qai kila ni oni parofita.+20 Era dau sokalou na tukai keimami ena ulunivanua qo, oni kaya ni dodonu ga meda lai sokalou i Jerusalemi.”+21 E kaya vua o Jisu: “Rogoci au vinaka, sa voleka mai na gauna oni na sega ni qarava na Tamada ena ulunivanua qo se mai Jerusalemi.22 Oni qaravi koya oni sega ni kila,+ ia keimami qaravi koya keimami kila, ni lako mai vei ira na Jiu na veivakabulai.+23 Sa roro mai na gauna, sa kena gauna sara ga qo, mera sokalou kina vakayalo vei Tamada o ira era sokalou dina, ena yavutaki tale ga ena dina nodra sokalou, ni o ira sara ga qo e qara o Tamada mera qaravi koya.+24 E yalo na Kalou,+ o ira na sokalou vua e dodonu mera sokalou vakayalo, mera dina tale ga ena nodra sokalou.”+25 E kaya na yalewa: “Au kila ni na lako mai na Mesaia, o koya e vakatokai na Karisito. Ni yaco mai o koya ena tukuna vakamatata vei keimami na ka kece.”26 E kaya vua o Jisu: “O yau sara ga qori, o koya e vosa tiko yani qo.”+27 Gauna vata ya eratou sa yaco yani na nona tisaipeli, eratou kurabui ni veivosaki tiko kei na dua na yalewa. Ia e sega ni dua e kaya: “Cava oni vinakata?” se “Cava oni vosa tiko kina vua?”28 E biuta tu mai nona saqa wai na yalewa, e lako sara ina koro qai kaya vei ira na lewenivanua:29 “Ni mai raica mada e dua na tagane e tukuna vei au na ka kece au dau cakava. Sega ni o koya qo na Karisito?”30 Era biuta na koro qai lako sara vua.31 Ia eratou cikevi koya tiko ga na nona tisaipeli, ratou kaya: “Rapai,+ kana mada.”32 E qai kaya vei ratou: “E tiko na qau kakana meu kania, ia dou sega ni kila.”33 Eratou mani veitarogitaka na tisaipeli: “E dua e kauta mai na kena?”34 E kaya vei ratou o Jisu: “Na qau kakana meu cakava na loma i koya e talai au mai,+ meu vakaotia tale ga nona cakacaka.+35 Vakacava, dou sega ni tukuna ni se vo e va na vula me gauna ni tatamusuki? Raica! Au tukuna vei kemudou: Dou tacake mo dou raica na were, ni sa matua vinaka tu me tamusuki.+36 O koya e tatamusuki sa taura tiko na kena isau, sa kumuna tale tiko ga na vuata me baleta na bula tawamudu, me rau marau vata kina o koya na daukakaburaki kei koya na dautatamusuki.+37 E dina kina na ka e dau tukuni, dua e kakaburaki, dua tale e tatamusuki.38 Au talai kemudou yani mo dou tamusuka na ka dou a sega ni bunoca. Era bunoca eso, dou sa lai marautaka na vua ni nodra buno.”39 Era mani vakabauti Jisu e levu na kai Samaria ena koro ya nira rogoca na ka e tukuna na yalewa ni kaya: “E tukuna vei au na ka kece au dau cakava.”+40 Nira yaco yani vei Jisu na kai Samaria, era kerei koya me tiko mada, mani siga rua e kea.41 Levu tale era mai vakabauta ena vuku ni ka e tukuna,42 era qai kaya vei yalewa: “Na neimami mai vakabauta qo e sega ni vu mai na ka o tukuna, keimami sa rogoci koya sara ga, keimami kila tale ga ni o koya ga qo na ivakabula kei vuravura.”+43 Ni sa cava na rua na siga ya, e qai biubiu me lako i Kalili.44 Ia sa vakadinadinataka o Jisu ni sega ni rokovi na parofita ena nona vanua.+45 Ni yaco i Kalili, era ciqomi koya na kai Kalili nira raica na ka e cakava mai Jerusalemi ena gauna ni soqo,+ nira a gole tale ga ina soqo.+46 E lako tale i Kena e Kalili, na vanua a vukica kina na wai me waini.+ E tiko kina e dua na vakailesilesi ni tui e tauvimate na luvena tagane e tiko mai Kapenaumi.47 Ni rogoca na tagane qo ni a biuti Jutia o Jisu, sa mai tiko e Kalili, e lako sara vua qai kerea me lako sobu mada me lai vakabulai luvena ni sa voleka ni mate.48 Ia e kaya vua o Jisu: “O kemuni qo oni via raica tiko ga na cakamana kei na ka e veivakurabuitaki, oni na sega vakadua ni vakabauta.”+49 E kaya vua na vakailesilesi ni tui: “Turaga, ni lako sobu mada mai ni bera ni mate na luvequ.”50 E mani kaya vua o Jisu: “Lako, sa bula na luvemu.”+ E vakabauta na vosa i Jisu na tagane ya, mani gole yani.51 Ni se lako sobu tiko ga, era sa mai tavaki koya nona tamata ra qai kaya vua ni sa bula na luvena.52 Mani tarogi ira se gauna cava e bula vinaka kina. Era kaya vua: “Enanoa ena ikavitu ni aua,* sa qai ruru kina nona katakata.”53 E kila o tamana ni gauna sara ga ya a kaya kina vua o Jisu: “Sa bula na luvemu.”+ Mani vakabauta o koya kei ratou kece nona lewenivale.54 Qo na ikarua ni cakamana+ i Jisu ni biuti Jutia me lako i Kalili.


text:
WASE 110
iOtioti ni Siga i Jisu ena Valenisoro
MACIU 23:25–24:2 MARIKA 12:41–13:2 LUKE 21:1-6
-
CUDRUVI IRA TALE NA ILIULIU NI LOTU O JISU
-
ENA VAKARUSAI NA VALENISORO
-
CAUTAKA NA YADA DRAVUDRAVUA E RUA NA ILAVO LAILAI SARA
E vakavotuya tiko ga o Jisu nodra veivakaisini na vunivola kei na Farisi ena nona iotioti ni siga ena valenisoro ni kacivi ira sara ga ena dauveivakaisini. Sa qai vakayagataka e dua na vosa vakatautauvata, e kaya: “Oni savata na dago ni bilo kei na veleti, ia na lomana e sinai ena kocokoco kei na viavialevu. Farisi mataboko! Savata mada e liu na loma ni bilo kei na veleti, sa na qai rawa ni savasava tale ga na dagona.” (Maciu 23:25, 26) Era muria vakamatailalai na Farisi na lawa e vauca na nodra savasava vakayago kei na kedra irairai e sau, ia era vakawalena na lomadra ra qai sega ni vakasavasavataka.
E laurai tale ga nodra veivakaisini ena nodra tara qai ukutaka na nodra ibulubulu na parofita. Ia e kaya o Jisu nira “luvedra na labati ira na parofita.” (Maciu 23:31) E vakadinadinataki qori ena nodra sasaga mera vakamatei Jisu.—Joni 5:18; 7:1, 25.
E tukuna sara o Jisu na ka era na sotava na iliuliu ni lotu ke ra sega ni veivutuni: “O kemuni na gata, na kawa ni gata batigaga, oni na sega sara ga ni drovaka na itotogi mai Qiena!” (Maciu 23:33) Na Qiena e kena ibalebale “Buca o Inomi.” E dau vakayagataki na buca qori me kama kina na benu, qai vakatakarakarataka vinaka nodra rusa tawamudu na vunivola kei na Farisi era daucaka ca.
O ira na ‘parofita, ira na vuku, kei na qasenivuli’ e vakaibalebaletaki vei ratou na tisaipeli i Jisu. Cava eratou na sotava? E kaya o Jisu vei ira na iliuliu ni lotu: “Oni na vakamatea eso [noqu tisaipeli] qai vakota ena kau, eso tale oni na kuitataka ena nomuni valenilotu, oni na vakacacani ira tale ga ena koro kece, ena tarogi kina vei kemuni na nodra dra na yalododonu kece era vakamatei e vuravura, na nodra dra na yalododonu me tekivu vei Epeli me yacovi Sakaraia . . . o koya oni a labata.” E tomana: “Au tukuna vakadodonu vei kemuni, ena yaco na ka kece qo ina itabatamata qo.” (Maciu 23:34-36) A yaco dina qori ena 70 G.V. nira vakarusai Jerusalemi na mataivalu ni Roma ra qai mate kina e vica na drau na udolu na Jiu.
E rarawataka o Jisu na ka vakarerevaki ena yaco qori qai kaya: “Jerusalemi, Jerusalemi, na dau vakamatei ira na parofita, o vakaviriki ira tale ga era talai yani vei iko—sa vakavica noqu via kumuni ira na luvemu me vaka na tinanitoa ni ovici ira na luvena! Ia oni besetaka. Raica! Sa na biu tu vei kemuni na nomuni vale.” (Maciu 23:37, 38) Era na rairai veinanuyaka na vakarorogo se “vale” cava e cavuta o Jisu. Vakacava e vakaibalebaletaka tiko ina valenisoro totoka mai Jerusalemi, e nanumi ni taqomaka tu na Kalou?
E tomana o Jisu: “Au tukuna vei kemuni, oni na sega ni raici au tale me yacova ni oni kaya, ‘E kalougata o koya e lako mai ena yaca i Jiova!’” (Maciu 23:39) E cavuqaqataka tiko qori o Jisu na parofisai ena Same 118:26: “Sa kalougata o koya e lako mai ena yaca i Jiova, keimami vosa vakalougatataki kemuni mai na vale i Jiova.” Ena sega tale ni dua e lako yani ina valenisoro ena yaca i Jiova ena gauna sa na vakarusai kina.
E lako sara o Jisu ina yasa ni valenisoro e tu kina na kato mera biuta kina na lewenivanua nodra cau. E raica o Jisu nira biuta nodra cau na Jiu, o ira na vutuniyau era ‘biuta e levu na ilavo.’ Ni vakararai toka, e gole tale ga yani e dua na yada dravudravua qai biuta e “rua na ilavo lailai sara.” (Marika 12:41, 42) E kila o Jisu ni marautaka na Kalou na nona cau na yada.
E kacivi ratou na nona tisaipeli o Jisu qai kaya: “Au tukuna vakadodonu vei kemudou, vei ira kece na mai biu ilavo ena kato ni cau, e levu duadua na kena e biuta na yada dravudravua qo.” Sa qai vakamacalataka o Jisu na vuna: “Nira biuta na Marika 12:43, 44) E duidui sara vei ira na iliuliu ni lotu na yada qori, ena nona rai kei na ka e cakava!ivovo ni nodra ilavo, ia na yada qo e biuta na qavuna e toka vua, na ka sara ga me bula kina.” (
Na ika11 qo ni Naisani e iotioti ni gauna me butuka kina na valenisoro o Jisu. Ni sa biubiu tiko, e kaya vua e dua nona tisaipeli: “Qasenivuli, raica mada na veivatu totoka qo kei na veivale qo!” (Marika 13:1) Era tu ena lalaga ni valenisoro eso na vatu vakaitamera, qori e kaukaua qai dei kina na vale. E kurabuitaki gona na nona tukuna o Jisu: “O sa raica na vale lelevu qo? Era na sega ni veitaqataqai tale tiko va ya na vatu, era na talaraki kece.”—Marika 13:2.
Ni vakamacala oti ga o Jisu, e takosova na Buca o Kitironi kei ratou na nona yapositolo, ratou gole sara ina dua na yasa ni Ulunivanua ni Veiolive. Ni ratou tiko voli e keri, ratou tomani koya e va na yapositolo o Pita, Adriu Jemesa, kei Joni, ratou qai sarava sobu mai na valenisoro totoka.


text:
Nuitaka Noda iLiuliu Gugumatua—o Karisito
“[E] dua ga nomuni iLiuliu, o Karisito.”—MACIU 23:10.
1, 2. Na ituvaki cava e sotava o Josua ni sa mate o Mosese?
E DREDRE toka me guilecava o Josua na ka e cavuta o Jiova: “Sa mate o Mosese na noqu tamata. Ia mo vakarau mo takosova na uciwai na Joritani, o iko kei ira kece na tamata qo moni lako ina vanua au solia vei ira.” (Josua 1:1, 2) E dau vukei Mosese o Josua me rauta ni 40 na yabaki, qo e dua na veisau levu vua!
2 Sa dede nona liutaki ira tiko na Isireli o Mosese, de dua ena veinanuyaka o Josua ke ra na vakarorogo na tamata ni Kalou ena nona veiliutaki. (Vkru. 34:8, 10-12) E dua na ivoladusidusi ni iVolatabu e vakamacalataka na Josua 1:1, 2, ni gauna dredre dina ena dua na matanitu ena gauna makawa kei na gauna qo ni veisau na veiliutaki.
3, 4. Eda kila vakacava ni sega ni matewale nona nuitaka na Kalou o Josua? Na taro cava eda na rairai taroga?
3 A tiko na vuna vinaka e lomaleqa kina o Josua, ia e muria na veidusimaki ena loma ga ni vica na siga. (Josua 1:9-11) E sega ni matewale na nona nuitaka na Kalou. Me vaka e volatukutukutaki ena iVolatabu, o Jiova e dusimaki Josua sara tiko ga kei ira na Isireli ni vakayagataka e dua na agilosi. E kena irairai ni agilosi qo na Vosa, na nona ulumatua na Kalou.—Lako 23:20-23; Joni 1:1.
4 O Jiova e vukei ira na Isireli mera ciqoma na veisau, me liutaki ira o Josua. Eda bula tale ga ena dua na gauna e levu kina na veisau vakairogorogo, de dua eda na veinanuyaka, ‘Ni sa toso totolo tiko na isoqosoqo i Jiova, e tiko na vuna vinaka meda nuitaki Jisu kina me noda iLiuliu digitaki?’ (Wilika Maciu 23:10.) Meda veivosakitaka mada na iliuliu nuitaki e digitaka o Jiova ena gauna sa oti donuya na veisau.
LIUTAKI IRA NA TAMATA NI KALOU I KENANI
5. Na cava e raica o Josua ni volekati Jeriko? (Raica na imatai ni iyaloyalo.)
5 Nira takosova oti ga na Isireli na Joritani, e qai raica o Josua e dua na ka. Ni volekati Jeriko, e raica ni duri tu e dua na turaga sa ucu tu e ligana na nona iseleiwau. E sega ni kilai koya o Josua, e qai taroga: “O totaki keimami, se o totaki ira na keimami meca?” E kidacala o Josua ni vakamacalataki koya yani na dauvala qori. Oya sara ga na “turaga ni mataivalu i Jiova,” e tu vakarau me totaki ira na tamata ni Kalou. (Wilika Josua 5:13-15.) Eda wilika ena so tale na tikinivolatabu ni vosa tiko o Jiova vei Josua, ia e vakayagataka na nona agilosi me vaka e dau cakava ena veigauna sa oti.—Lako 3:2-4; Josua 4:1, 15; 5:2, 9; Caka. 7:38; Kala. 3:19.
6-8. (a) Ena rai vakatamata, na cava e rairai sega ni veiganiti kina eso na ivakaro i Jiova? (b) Na cava e ka vakavuku kina mera muria na ivakaro e soli ena kena gauna donu? (Raica tale ga na ivakamacala e ra.)
6 E matata na ivakaro e tukuna vei Josua na agilosi e liutaki ira tiko na Isireli ena kena ravuti na koro o Jeriko. Kena irairai ni sega sara ni veiganiti eso na ka e vakamacalataki. Me kena ivakaraitaki, e vakarota o Jiova mera cili kece na tagane, kena ibalebale nira na malumalumu tu me vica na siga. Vakacava e gauna vinaka qo mera cili kina na tagane momoqaqa qori?—Vkte. 34:24, 25; Josua 5:2, 8.
7 De dua era na veinanuyaka na sotia ni Isireli mera na taqomaki vakacava na nodra vuvale ke ra mai valuta na nodra keba na meca. Ia e vakasauri na kena rogovaki yani ni sa “sogo vinaka tu o Jeriko ena vukudra na Isireli.” (Josua 6:1) Vakacava sa na qai dei ga na nodra nuitaka na veidusimaki ni Kalou ni veisau na ituvaki?
8 Era vakaroti tale ga na Isireli mera kua ni valuti Jeriko, ia mera wavokita vakadua na koro ena dua na siga, mera cakava qori me ono na siga. Ena ikavitu ni siga mera wavokita vakavitu. De dua era na kaya eso na sotia, ‘Sa vakaoti gauna ga kei na igu!’ Ia e kila vinaka na nodra iLiuliu na Isireli na ka e cakava tiko. Na nona veidusimaki e vaqaqacotaka na nodra vakabauta na Isireli, era sega tale ga ni vala kei na mataivalu qaqa ni Jeriko.—Josua 6:2-5; Iper. 11:30. *
9. Na cava meda muria kina na veidusimaki ni isoqosoqo i Jiova? Tukuna e dua na kena ivakaraitaki.
9 Na cava eda vulica ena ivakaraitaki qo? Ena so na gauna ena rairai sega ni matata na vuna e vakayacori kina eso na veisau ena isoqosoqo. Kena ivakaraitaki, edarairai lomatarotarotaka na kena vakayagataki na iyaya vakalivaliva ena noda vuli vakataki keda, ena cakacaka vakaitalatala kei na soqoni. De dua eda sa qai kila na kena yaga ena gauna qo. Nida raica na yaga ni veisau qori, e vaqaqacotaka na noda vakabauta, eda duavata tale ga kina kei ira na tacida.
VEILIUTAKI I KARISITO ENA IMATAI NI SENITIURI
10. O cei e veidusimaki tiko ena nodratou bose na ilawalawa dauvakatulewa e Jerusalemi?
10 Oti e rauta ni 13 na yabaki nona tavuki o Konilio, era se vakabibitaka tiko ga eso na Jiu lotu vaKarisito na cili. (Caka. 15:1, 2) Ni tubu na veileti kei na veiba e Anitioki, e lesi o Paula me lai vakasavuya na tikina qori vei ratou na ilawalawa dauvakatulewa e Jerusalemi. O cei e veidusimaki tiko? E kaya o Paula: “Au lako cake ni a vakatakilai vei au meu lako.” E macala ni veidusimaki tiko o Karisito me rawa ni walia na ilawalawa dauvakatulewa na leqa qori.—Kala. 2:1-3.
11. (a) Na cava na nodra rai e levu na Jiu lotu vaKarisito me baleta na cili? (b) E vakatovolei vakacava nona yalomalumalumu o Paula me tokoni ira na qase e Jerusalemi? (Raica tale ga na ivakamacala e ra.)
11 Ena veidusimaki i Karisito, e vakamatatataka na ilawalawa dauvakatulewa ni sega ni vinakati mera cili na lotu vaKarisito era sega ni Jiu. (Caka. 15:19, 20) Ia ni oti tale e vica na yabaki, e levu na Jiu lotu vaKarisito era ciliva tiko ga na luvedra. Nira rogoca na qase e Jerusalemi na itukutuku vuka me baleta nona sega ni muria tiko o Paula na Lawa e vola o Mosese, era vakasalataki koya me cakava eso na ka e sega ni namaka. * (Caka. 21:20-26) Era tukuna me kauta e va na tagane ina valenisoro mera kila kina na tu e kea ni “muria tiko na Lawa.” A rawa ni lomatarotarotaka o Paula na ka e tukuni vua me cakava, me tukuna ni leqa qori e bale ga vei ira na Jiu lotu vaKarisito ni sega ni matata vei ira na cili. Ia e yalomalumalumu o Paula me muria na nodratou veidusimaki na qase, mera duavata tiko ga kina na mataveitacini. De dua eda na vaqaqa, ‘Na cava e vakatara kina o Jisu me yaco tiko ga na leqa qo me dua na gauna balavu, ni sa bokoci na Lawa ena nona mate?’—Kolo. 2:13, 14.
12. Na cava e rairai vakatara tiko kina o Karisito na gauna me qai wali na veika me baleta na cili?
12 Eso e taura na gauna mera qai ciqoma ni vakamatatataki eso na ka eda kila. E vinakati na gauna vei ira na lotu vaKarisito Jiu mera veisautaka na nodra rai. (Joni 16:12) Eso e dredre mera vakabauta ni sa sega tale ni vakatakilakilataka na nodra veiwekani talei kei na Kalou na cili. (Vkte. 17:9-12) Eso tale era leqataka na veivakacacani, era sega kina ni vinakata mera duatani vei ira na vo ni Jiu. (Kala. 6:12) Toso na gauna, e vakarautaka o Karisito eso tale na veidusimaki ena ivola uqeti vakalou e vola o Paula.—Roma 2:28, 29; Kala. 3:23-25.
LIUTAKA TIKO GA O KARISITO NA NONA IVAVAKOSO
13. Na cava meda tokona kina na veiliutaki i Karisito nikua?
13 Ni sega ni matata vei keda na vuna e vakayacori kina eso na veisau ena isoqosoqo i Jiova, e vinaka meda vakasamataka na nona veiliutaki o Karisito ena veigauna sa oti. E dau vakarautaka tu ga o Jisu na idusidusi nuitaki ena gauna i Josua kei na imatai ni senitiuri mera taqomaki kece kina na tamata i Jiova, me vaqaqacotaka na nodra vakabauta, me vakaduavatataki ira tale ga.—Iper. 13:8.
14-16. E laurai vakacava ena veidusimaki ni “dauveiqaravi yalodina e vuku” ni kauaitaka dina o Karisito na noda bula vakayalo?
14 Nikua, e kauaitaka dina o Jisu na noda bula vakayalo ena veidusimaki e vakarautaka ena gauna donu na “dauveiqaravi yalodina e vuku.” (Maciu 24:45) E kaya o Marc, e dua na tama e va na luvena: “E saga o Setani me vakamalumalumutaka na ivavakoso ni taketetaki ira na vuvale. Nida uqeti meda sokalou vakavuvale e veimacawa, qori e vakabibitaka tiko vei keimami na ulunivuvale me keimami taqomaka na neimami vuvale!”
15 Nida kila ni dusimaki keda tiko o Karisito, eda vakadinata ni kauaitaka tiko na noda toso vakayalo. E kaya o Patrick, e dua na qase ni ivavakoso: “Era yalolailai eso nira sota vakaiwasewase lalai ena cakacaka vakavunau ena muanimacawa.” E kuria ni laurai ena ituvatuva qo ni dau kauaitaki keda kece ena ivavakoso o Jisu. Kena ivakaraitaki, eso na tacida era dau mamadua se vakavudua nodra lako ena cakacaka vakavunau, ia qo era kila ni tiko na kedra yaga kei na nodra itavi, era gumatua kina ena cakacaka vakaitalatala.
16 E sega wale ga ni kauaitaka o Karisito na noda bula vakayalo, e vukei keda tale ga meda ogaoga tiko ga ena cakacaka bibi duadua ena vuravura nikua. (Wilika Marika 13:10.) Kena ivakaraitaki o André, e dua na qase ni ivavakoso vou, e dau saga me muria na veidusimaki vovou e vakarautaka na isoqosoqo. E kaya: “Ni vakalailaitaki o ira na veiqaravi ena valenivolavola ni tabana e dusia ni sa lekaleka na gauna, e vinakati meda vakayagataka noda igu ena cakacaka vakavunau.”
YALODINA TIKO GA ENA VEIDUSIMAKI I KARISITO
17, 18. Na cava meda vakasamataka kina na yaga ni noda muria na veisau vovou?
17 Na veidusimaki e vakarautaka na noda Tui o Jisu Karisito ena vukei keda ena gauna qo kei na gauna se bera mai. Meda vakasamataka na yaga ni noda muriana veisau vovou. Ena nomudou sokalou vakavuvale, rawa ni dou veivosakitaka na yaga ni veisau ena soqoni ena veimacawa se na cakacaka vakaitalatala.
18 Nida kila ni na yaga vakalevu na veidusimaki ni isoqosoqo i Jiova, ena rawarawa sara meda muria, eda na marau tale ga. Kena ivakaraitaki, eda marautaka ni vakabula ilavo na kena vakalailaitaki na ivola e tabaki, meda vakayagataka ga na iyaya vakalivaliva. Qo ena vakarawarawataka nodra rogoca na itukutuku vinaka e levu tale. Nida vakasamataka tiko qori, meda vakayagataka mada ga vakalevu na ka e vakarautaki ena iyaya vakalivaliva. Qori na sala eda tokoni Karisito kina ena kena vakayagataki vakavuku na iyau ni isoqosoqo.
19. Na cava meda tokona kina na veidusimaki i Karisito?
19 Nida tokona ena yalodina na veidusimaki i Karisito, eda vaqaqacotaka na nodra vakabauta na tacida, eda uqeta tale ga na duavata. E kaya o André me baleta na kena vakalailaitaki na lewenivuvale e Peceli e veiyasa i vuravura: “Na nodra yalorawarawa ni muria na veisau o ira na veiqaravi tu e liu e Peceli, e uqeti au meu dau veidokai, meu veinuitaki tale ga. Era toso vata kei na qiqi i Jiova nira marautaka na ilesilesi cava ga e tukuni vei ira.”
NUITAKA NODA ILIULIU ENA VAKABAUTA
20, 21. (a) Na cava meda nuitaki Karisito kina na noda iLiuliu? (b) Na taro cava ena veivosakitaki ena ulutaga e tarava?
20 Sa voleka ni “vakaotia sara nona ravuravu” na noda iLiuliu digitaki o Jisu Karisito me “vakayacora na veika vakatubuqoroqoro.” (Vkta. 6:2; Same 45:4) Ena gauna mada ga qo, e vakarautaki ira tiko na tamata ni Kalou mera bula ena vuravura vou kei na itavi levu ni veivakavulici kei na tarataravaki ena gauna ni veivakaturi.
21 Na noda Tui digitaki ena liutaki keda yani ena vuravura vou ke da nuitaki koya vakatabakidua se veisau cava eda donuya. (Wilika Same 46:1-3.) Ena so na gauna ena dredre meda muria na veisau, vakabibi ke da sega ni namaka. Ia ena rawa vakacava nida lomavakacegu tiko ga da qai nuitaki Jiova vakatabakidua? Ena veivosakitaki na taro qori ena ulutaga e tarava.
^ para. 8 Era kunea na dauvakekeli e dua na iwase levu ni covuata ena irusarusa e Jeriko, e vakaraitaka ni a sega ni dede na kena viribaiti na koro; se oti koso na kedra kakana. A sega ni vinakati mera yauta e dua na ka mai Jeriko, e gauna donu mera curuma na koro ni gauna tu ni tatamusuki qai levu na kakana ena were.—Josua 5:10-12.
^ para. 11 Raica na kato “Yalomalumalumu o Paula ni Vakatovolei Nona Dina” ena Vale ni Vakatawa, Maji 15, 2003, t. 24.


text: 1 I Ceofilo, qo na imatai ni ivola au vola kina na ka kece a tekivuna o Jisu ena nona cakacaka kei na ka e vakavulica+2 me yacova na siga e kau cake kina.+ E lako cake ni vakasalataki ratou oti na yapositolo a digitaka. E cavuta na vosa kece qo ena veiuqeti ni yalo tabu.+3 E vakaraitaki koya tale ga vakalevu vei ratou ena loma ni 40 na siga ni vakararawataki oti me vakadinadinataka ni bula tiko.+ E tukuna tiko ga vei ratou na veika e baleta na Matanitu ni Kalou.+4 Ni ratou soqoni vata tiko e qai vakaroti ratou: “Dou kua ni biuti Jerusalemi,+ dou waraka tiko ga na ka e yalataka o Tamaqu,+ me vaka dou rogoca vei au,5 ni a veipapitaisotaki ena wai o Joni, ia dou na papitaisotaki ena yalo tabu+ ni oti ga qo e vica na siga.”6 Ni ratou soqoni vata tale, eratou tarogi koya: “Turaga, oni na vakalesuya tale na matanitu vei Isireli ena gauna qo?”+7 E kaya vei ratou: “E sega ni nomudou mo dou kila na gauna kei na siga sa lokuca o Tamaqu ena nona lewa.+8 Ia dou na rawata na kaukaua ni sobuti kemudou na yalo tabu,+ dou na qai tukuni+ au e Jerusalemi,+ e Jutia taucoko, e Samaria,+ kei na veivanua yawa sara* kei vuravura.”+9 Ni cavuta oti ya, ni ratou se raici koya tiko ga, sa qai kau cake me yacova ni tabonaki koya na o mai matadratou.+10 Ni ratou se rai tu ga i macawa ni kau cake tiko, e qai basika vakasauri e yasadratou e rua na tagane erau vakaisulu vulavula+11 erau kaya: “Kemudou na kai Kalili, na cava dou wadrava tiko i macawa? O Jisu e kau tani cake vei kemudou qo i macawa ena lako mai ena sala vata ga dou raica ni kau cake kina i macawa.”12 Eratou sa qai siro mai na Ulunivanua ni Veiolive e toka volekati Jerusalemi,+ me ratou lesu i Jerusalemi e rauta ni dua na kilomita* na kena yawa.13 Ni ratou yaco yani, eratou lako sara ina rumu ni vale e cake, na vanua eratou tiko kina. E tiko kina o Pita, o Joni, o Jemesa, o Adriu, o Filipi, o Tomasi, o Pacolomiu, o Maciu, o Jemesa na luvei Alifio, o Saimoni na gugumatua, kei Jutasa na luvei Jemesa.+14 Eratou masu tiko ga ena lomavata, era tiko tale ga kina eso na yalewa,+ o Meri na tinai Jisu kei ratou na taci Jisu.+15 E tucake ena gauna ya o Pita ena kedra maliwa na veitacini (na kedra iwiliwili kece e rauta ni 120) qai kaya:16 “Raveitacini, e dodonu me vakayacori na ka e tukuni ena tikinivolatabu, na ka a tukuna na yalo tabu ena gusu i Tevita me baleti Jutasa,+ a vakatakilai Jisu vei ira na mai vesuki koya.+17 Ni a wili vata kei keda,+ a vakaitavi tale ga ena cakacaka vakaitalatala qo.18 (Na tagane sara ga qo a volia e dua na tikiniqele ena ilavo a saumi kina ena nona cakacaka vakatawadodonu,+ e dokoulu, e kacabote na ketena, qai kasabura kece mai tuba na nona gacagaca.+19 Era kila kece na itukutuku qo na lewe i Jerusalemi, era mani vakatoka na tikiniqele ya me o Akelitama, e kena ibalebale, “Vanua ni Dra.”)20 Ni volai ena ivola na Same, ‘Laiva me laladidi na nona itikotiko, me kua tale ni dua e tawana,’+ kena ikuri, ‘Me dua tale e taura na nona itavi vakaivakatawa.’+21 E veiganiti gona me dua e dau soqoni vata kei keda ena gauna kece e cakava tiko kina o Jisu na nona cakacaka ena keda maliwa,22 me tekivu ena nona papitaisotaki koya o Joni+ me yacova na siga e kau cake kina mai na keda maliwa.+ E dua ga vei ira qo e dodonu me na vakadinadinataka vata kei keda na nona vakaturi.”+23 Era mani digia e rua, o Josefa e dau vakatokai me o Parisapa, e kilai tale ga ena yaca Jusitu, kei Mataiasi.24 Era sa qai masu, era kaya: “I Jiova,* oni kila na loma ni tamata kece,+ ni vakaraitaka mada se o cei vei rau qo oni digitaka25 me taura na cakacaka vakaitalatala qo kei na cakacaka vakayapositolo sa vakanadakuya o Jutasa, me lako ina nona tikina.”+26 Era vakawirimadigitaki rau,+ e qai dusi Mataiasi na madigi, sa mani wili vata kei ratou na le 11 na yapositolo.


text:
WASE 136
Baravi ni Wasa o Kalili
-
RAIRAI O JISU ENA WASA O KALILI
-
MERA VAKANI NA SIPI
Ena iotioti ni bogi i Jisu kei ratou na yapositolo, a tukuna vei ratou: “Niu sa vakaturi, au na liu i Kalili.” (Maciu 26:32; 28:7, 10) Levu tale ga nona imuri era gole e Kalili. Ia na cava era lai cakava e kea?
A tukuna o Pita vei ratou na ono na yapositolo: “Au se lako mada i qoli.” Eratou kaya sara vua: “Keitou lako tale ga yani.” (Joni 21:3) Eratou sega ni rawata e dua na ika ena bogi taucoko. Ni sa matakacaca, e rairai o Jisu e baravi, ia ratou sega ni kilai koya na yapositolo. E kaci sara o Jisu: “Ragone, sa rawa eso na kemudou?” Ratou sauma: “Sega!” E kaya o Jisu: “Dou balata na lawa ena yasa ni waqa imatau me rawa kina eso.” (Joni 21:5, 6) Dua na ka na levu ni ika e coko, sega sara ga ni ratou yavia rawa mai na lawa.
E tukuna o Joni vei Pita: “Na Turaga!” (Joni 21:7) E vesuka vinaka sara o Pita na nona isulu e tolona, a sega ni dara tiko ena qoli. E lade i wai qai qalo i baravi, rauta ni ciwasagavulu na mita. Ratou muri koya vakamalua ena waqa na vo ni yapositolo, ni ratou dreta tiko yani na lawa e sinai tu kina na ika.
Ni ratou yaco i vanua, eratou raica ni sa “waqa tu na qilaiso, ra qai tavu tu kina na ika kei na madrai.” E tukuna o Jisu: “Dou kauta mai eso na ika dou se qai rawata.” E yavia mai na lawa o Pita sa sinai tu ena ika lelevu, e rauta ni 153 taucoko! E tukuna o Jisu: “Dou mai katalau.” E sega ni dua e doudou me taroga, “O cei o kemuni?” ni ratou sa kila vinaka ni oya ga o Jisu. (Joni 21:10-12) Qo na ikatolu ni gauna e rairai kina o Jisu vei ratou na ilawalawa tisaipeli.
E solia sara o Jisu na madrai kei na ika me ratou kania. De dua ni raica o Jisu na levu ni ika, e taroga: “Saimoni na luvei Joni, o cei o lomana, o yau se na ka era tu qo?” Vakacava e taleitaka vakalevu o Pita na bisinisi ni qoli mai na cakacaka e vinakata vua o Jisu? E sauma o Pita: “Turaga, oni kila niu lomani kemuni vakalevu.” Mani kaya vua o Jisu: “Vakani ira noqu lami.”—Joni 21:15.
E taroga tale o Jisu: “Saimoni na luvei Joni, o lomani au?” De dua e veilecayaki o Pita, ia e sauma vakadodonu: “Io Turaga, oni kila niu lomani kemuni vakalevu.” E sauma tale o Jisu: “Vakatawani ira na noqu sipi lalai.”—Joni 21:16.
E taroga o Jisu ena ikatolu ni gauna: “Saimoni na luvei Joni, o lomani au?” De dua e nanuma o Pita ni vakatitiqataka o Jisu na nona yalodina. E sauma ena doudou o Pita: “Turaga, oni kila na ka kece. Oni kila niu lomani kemuni vakalevu.” E cavuta tale o Jisu na ka e dodonu me cakava o Pita: “Vakani ira na noqu sipi lalai.” (Joni 21:17) Io, e bibi vei ira na veiliutaki mera qaravi ira era vagolei mai ena bainisipi ni Kalou.
A vesu qai vakamatei o Jisu ena vuku ni cakacaka e lesi koya kina na Kalou. Sa qai vakatakila vei Pita ni na sotava tale ga qori. E kaya o Jisu: “Ni o se gone, o vakaisulu ga vakataki iko o qai lako ena vanua ga o vinakata. Ia ni o sa qase, o na dodoka yani na ligamu vua tale e dua me vakasulumi iko, e kauti iko tale ga ina vanua o sega ni vinakata.” Sa qai uqeti koya o Jisu: “Muri au tiko ga.”—Joni 21:18, 19.
E raici Joni o Pita qai taroga: “Turaga, vakacava o koya qo?” Ni dau lomani Joni vakalevu o Jisu, na itavi cava ena lesi vua ena gauna se bera mai? E sauma o Jisu: “Ke lomaqu me bula tiko me yacova noqu lako mai, na cava mo leqataka kina?” (Joni 21:21-23) E sega ni dodonu me leqataka o Pita na ka era cakava eso tale, e bibi me muri Jisu tiko ga. Sa qai tukuna o Jisu ni na dede sara nona bula o Joni vei ira kece na yapositolo, ena raivotutaka tale ga nona lako mai o Jisu me veiliutaki ena Matanitu ni Kalou.
Io, e levu tale na ka e cakava o Jisu, ia e sega ni rawa ni volai kece ena ivolavivigi.


text:
Lavetaki ni komipiuta ni app
Ivakasala:Kevaka e sega ni rawa ni o lavetaka na faile iMamaroroi ni, Tovolea mo vakayagataka eso tale na browers.
Indicators, EAs, VeivolaIvakarau ni vakatovotovo walega, EAs, Veivola ena liveforexsignal.com ena nomu akaude ni demo.
Ivakatakilakila ni Forex vutina
Forex Duality ni lavelavetaki
TrendProfiteer lavetaki
IWasewase
- Binary digidigi
- Forex taumada
- Forex Brokers
- Forex kila
- Forex ni ivakatakilakila
- Forex ivakatakilakila ni sikinala
- Forex na vakadidike vakamisini
- Forex vutina saikolaji
- Parokaramu ni Forex vutina
- Forex vutina ni ivakarau
- MT4 Forex ivakatakilakila, EAs, Scprits
- MT5 Forex ivakatakilakila, EAs, Scprits
- Ivakatakilakila ni saumi & Veiqaravi ena initaneti
IvakatakilakilaATR ivakatakilakila Binary digidigi Bollinger ivau Bollinger ivau ivakatakilakila CCI ivakatakilakila ilavo vutina demo akaude divergence ivakatakilakila EA Kenadau dauvakasala maqusa Veisau tani makete ni veisau tani forex forex broker Forex Brokers makete forex forex itukutuku forex robot Forex ni ivakatakilakila forex Initaneti forex ni iwalewale forex trader forex traders forex vutina forex vutina ni ivakatakilakila Parokaramu ni Forex vutina forex na iwalewale vutina Forex vutina ni ivakarau forex vutina Ivakatakilakila e cake MACD ivakatakilakila MA ivakatakilakila Tosoi ni ivakatakilakila vakatautauvata MT4 isau ivakatakilakila RSI ivakatakilakila Vakatetei ni ivakatakilakila Stochastic ivakatakilakila makete ni ivotavota tarova na yali vaqara vakadidike vakamisini vutina IVola ivakatakilakila ZigZag ivakatakilakila
1000pip dautaravale lavetaka
Vakasaqara na noda mata
Vakadewa
Ivakamacala
Digitaka na Veivakarautaki ni Veivakarautaki ni Forex
Akaivi ni itoka: Tosoi ni ivakatakilakila vakatautauvata
Lavetaki na iVakatautauvata ni Toso Ki na iVakatakilakila Ni Yawa ni iSau
Na iVakatautauvata ni Toso Ki na iVakatakilakila ni Veiyawaki ni iSau e rawa ni vakaraitaka e vica na pipsa ni kedrau yawa ena kedrau maliwa na isau ni gauna oqo kei na dua na MA ni gauna oqo. Lavetaka na iVakatautauvata ni Toso Ki na iVakatakilakila ni Veiyawaki ni iSau:
Lavetaki na iVakarau ni Veivakarautaki Vakamatautaki ni Veivakarautaki Vakamatautaki ni vgacavutaki ni vwiliwili
Parameters: RPeriod, isoqoni levu, sikinala ni vakalevutaki. Lavetaka na Veiyavasavataki Vakatautauvata ni Veitokoni Vakarauta ni Toso:
Vakavodokataki na iVakatakilakila Vakarauta Ni Toso Ni Rokataki
Na iVakatakilakila Ni Toso Vakatautauvata Rokataki e rawa ni vukei ira na dausaqaqi me ra tukuna na veitarataravi ni toso tale eso era oka ki na ivakatautauvata ni ivakatautauvata ni ivakatakilakila ni toso. E rawa ni o vakaraitaka na itukutuku ena dua ga na 4 tutu ni tutu: imawi e cake, imatau e cake, imawi e ra, imatau e ra. Download Colored Moving … Tomana tiko na wiliwili
MA MTF vakaraitaka ivakatakilakila ni lavelavetaki
Na MTF Display Indicator e vakaraitaka na levu ni gauna e toso kina na ivakarau ni kena takoso/sobu na roka e cake/sobu ena jata ni Metander.
Lavetaka na Vakatakilakila Vakaraitaki ni MTF MAF: Tomana tiko na wiliwili
Vakavodoki ni iVakarau Vakarauta ni iVakatakilakila Ni Toso
Na iVakarau ni iVakatakata ni Toso e vakaraitaka na laini tautauvata ni toso e rawa ni tuvai. Na kena yali na kena vakalailaitaki na gauna, vale ni volavola, gauna ni ma, iwalewale ni ma, isau.
Lavetaka na iVakarau Vakarauta ni Toso ni iVakarau Ni Toso: Tomana tiko na wiliwili


text:
Idia
Idia (Hindi: Bhārat), ka a tu kina na Ripabuliki ni Idia (Hindi: Bhārat Gaṇarājya), e dua na matanitu mai na Ceva Esia. Sa ikoya na ikavitu ni matanitu levu duadua ena vanua, na ikarua ni matanitu populous, kei na veilewelevu demokarasi e vuravura. Vauci mai na Wasa Idia ena ceva, na Wasawasa Arapea ena cevara, kei na toba ni Bengal ena cevatokalau, ka wasea na iyalayala ni vanua ki na Pakisitani ki na ra; Jaina, Nepal, kei Bhutan ki na vualiku; kei Bangladesh kei Myanmar ki na tokalau. Ena Wasa Idia, o Idia e tiko ena a ni Sri Lanka kei Maldives; rau wasea o Andaman kei Nicobar Yanuyanu e dua na iyalayala maritime kei Thailand kei Indonesia.


text:
NODA BULA VAKARISITO
Meda Vakayaloqaqataki Ira na Malumu Vakayalo
E veiyabaki, levu na tacida era sa malumu tu vakayalo era na tiko ena iVakananumi. Dua na gauna era vakaitavi tiko mai ena veitaucici ni bula, ia era sa malumu vakayalo ena vuku ni so na ituvaki, me vaka e vakamacalataki ena brochure Mo Lesu Vei Jiova. (Ipe 12:1) Era se ka talei tiko ga vei Jiova, nira voli tale ga ena dra i Luvena. (Cak 20:28; 1Pi 1:18, 19) Ia eda na uqeti ira vakacava mera lesu ina ivavakoso?
Me vaka ga na ivakatawa gugumatua e vaqarai ira na sipi era lakosese mai na qelenisipi, o ira tale ga na qase ni ivavakoso era na vaqarai ira na malumu vakayalo, ra qai veivuke. (Lu 15:4-7) E vakavotuya sara ga qori na veikauaitaki vakayalololoma i Jiova. (Jr 23:3, 4) O keda kece meda vakayaloqaqataki ira na tacida era malumu vakayalo, sega ni o ira ga na qase. Ena marautaka o Jiova na noda kauai kei na noda nanumi ira na tacida, eda na vakalougatataki kina. (Vvb 19:17; Cak 20:35) Io, meda vakasamataki ira na tacida e dodonu mera vakayaloqaqataki, da qai kua ni lokuyara ni veivuke!
SARAVA NA VIDIO VAKAYALOQAQATAKI IRA NA MALUMU VAKAYALO, QAI SAUMA NA TARO E RA:
-
Na cava e cakava o Abbey ni sotava e dua na iVakadinadina i Jiova e rau sega ni veikilai?
-
Ni bera nida vukea e dua e malumu tu vakayalo, na cava meda tukuna rawa kina vei ira na qase?
-
E vakavakarau vakacava o Abbey ena ikarua ni gauna me sikovi Laura kina?
-
E vakaraitaka vakacava o Abbey na gugumatua, vosovoso kei na loloma ni saga tiko me vakayaloqaqataki Laura?
-
Na cava eda rawa ni vulica ena vosa vakatautauvata i Jisu ena Luke 15:8-10?
-
Na veivakalougatataki cava e rawati ena nona vukei o Laura?


text:
World
Page: 6
E mai coqa e dua na motoka ka draivataka tu yani e dua na gone yabaki 15,mai na Vua I Cake kei Philadelphia,na City levu kei Pennsylvania,ka tukuni na nia yaco na coqa oqo,ni oti e 1 na auwa ena kena a ripotetaki ni sa yali mai na vanua ka vakelea tu kina na kena […]
E ratou mai leqa e lewe 15 na lewe ni vanua mai Karachi,na City levu duadua mai Pakistan,ena vuku ni taubi ni uca mai ena mua ni macawa sa oti,ka luvu kina e vuqa sara na vanua mai kea. Ni vakarautaki nai vakatagedegede ni uca ka tau ena bogi ni sigatabu,e laki yacova sara na […]
E a kacabote ena bogi mai Sakurajima,ena Ceva kei Javani e dua na Volcano kaukauwa ka toka ena vakatagedegede 5(level 5),ka ratou veivakadeitaki mai kina na Japan Meteorological Agency (JMA),ka yaco ni rauta toka ni sivi na 8 ena 5 na miniti(8.05pm). Sa yaco na veivakasalataki mai vei i ra na na tiko volekata na […]
Vakacaca e dua na maqe kila mai na dua na city lailai ena ceva i ra kei Javani, basuka na vale veikati kei na veikakadru. Rauta ni 20 na lewenivanua era mai mavoa ena i tikotiko e Ogori ka yasayasa vaka Yamaguchi ena veika e cakava na maqe kila qo. Mai mavoa talega edua na […]
E vakilai sara tiko vakalevu na kena tete tiko na kama ena veivanua vaka Iurope ena loma na vica na siga oqo,ena vuku ni kena vakilai tiko na sivia ni katakata mai kea. E ra vakila mai UK enai matai na gauna me laki yacova sara na 40C(104F)nai vakarau ni katakata,ka vakila talega o Jamani […]
Sega ni vakatarai tale me sarava e matanavotu e dua na turaga yabaki 31 mai Ositerelia ena vuku ni nona ya suasua tu ena delavuvu ni valenisarasara mai na Sydney Cricket Ground’s Na turaga yabaki 31 oqo e se bera ni kilai dua na kei tukutuku matata ka namaki mena rairai kina mataveilewai ena macawa […]
Na cauravou yabaki 40 dau qito rakavi saumi o Ricky Bibey e mai laurai na yagona nisa davo matemate toka ena Florence hotel ena Siga Vakarauwai sa oti. Laurai na yagona na turaga qo ni sa davo matemate toka ena otela vata vata kei na dua na marama yabaki 43 ka vakabauti ni nonai i […]
Rauta ni 15 na lewenivanua era mai mavoa ka 3 era mai leqa ena vaka vuka gausau kuro e ratou vakavukaca tiko mai na matanitu o Rusia ki Ukrain ka vakacacana na veivale e kea. Vakaraitaka e dua mai na The BBC’s Joe Inwood mai Kyiv na veivana mai na tokalau kei Ukrain e sa […]
Vakadeitaki vei ira na marama , ka ra na vakaitavi tiko ena sotasota ni vuravura ena qito rakavi tinikalima mera na vakayagataka na mouthguard ka tiko e loma na microchipped me rawa ni vakarautaka na kaukauwa ni veicumu vakabibi ena gauna e dau saqa kina na qaqavokavoka ena gauna ni qito.Na i naki microchipped me […]
Na turaga yabaki 35 qo o Jamie Roberts esa mai kerea nona vakacegu ena qito rakavi. O Roberts ena gauna ni nona qito e sa vakaitavi oti vaka 94 vei Welesi ka qito ena 3 na Test ena mata timi ni British Lions ni bera ni mai vakacavara nona qito ena mata timi ni Waratahs […]


text:
News Page
Page: 4
Levu tu na gaunisala ni noda veitalanoa se veitaratara oi keda kece na veika bula ena ruku ni matanisiga oqo. Ia ni rogoca qo , mai vei ira na chimpanzee. E kunei ni duatani na nodra sala ni veitaratara vei ira na nodra i tokani ka vaka toka beka me nodra ‘social media’ Era dau […]
E na kena marautaki tiko nikua na noda yacova mai nai ka 9 ni yabaki ni yavu ni vakavulewa ni 2013,e ratou mai bulia ka lagata kina o iratou na gonevuli mai na koronivuli na Duavata Secondary School, Udu Penisula mai na yasana vakaturaga o Macuata,e dua na sere me baleta saraga na siga nikua […]
Mavoa vakaca e dua na marama ena yasana o Madyha Pradesh ena gauna rau a vala kina kei na dua na taika me taqomaki luvena ka se qai vula 15 voli ga. Archana Choudhary – a vakayagataka ga na ligana me tarova kina na nona toqovi koya tiko mai na taika oya. Rauta ni rua […]
E sa mai kacivaka na yacadra na lewe 33 na cauravou lewe ni timi ni FIJI BATI na kena dau ni veivakatavulici o Jo Rabele,ka ratou na mata-taka tiko na noda vanua kina sotasota ni Rugby League World Cup ena vula mai oqo. Eso na yaca kilai levu talega era sa digitaki kina timi oqo […]
Era mai leqa e 21 na lewenivanua ena uneune ka kuretaka na Ceva-I-Ra kei Jaina. Koto na kena kaukauwa ena 6.6 na magnitude. Yavalata na Yasana levu o Sichuan na uneune oqo ka yaco rauta ni 10km [6miles] ena boto ni qele. Tukuni nira bale na duru ni cina kei na kena sisi na veidelana. […]
E mai talaci ena siga Vakarauwai sa oti o Maciu Koroiniqaqa,na turaga ni Naqara Naitasiri, ka Manidia taka tale tikoga na timi qaqa ni yasana vakaturaga o Naitasiri. E lolosi na vanua vakaturaga o Naitasiri ena nona sa mai kacivi edua na bula yaga,ka vakilai vakalevu ena loma ni yasana ena kena cicivaki na nodra […]
E ratou mai kunea na ovisa na yagodrau na wekada ena motoka ka mai kama e Viseisei Bypass Road mai Lautoka ena mataka ni kua. Se bera tiko ni vakadeitaki se vakatakilai o rau na rua oqo. Yaco na veika oqo ena ono na kaloko ena mataka ni kua. Eya gole tiko mai Nadi ki […]
Era mai leqa e 10 ka 15 era mavoa ena veisua mai Saskatchewan Canada. Era mai laurai ena rua na vanua o ira era lausua qo wili kina na James Smith Cree Nation kei na Weldon. Vakasaqarai tiko ena gauna qo e rua na na turaga mai na taba cakacaka ni ovisa qo o Damien […]
Toso cake ki nai matai ni tutu ena poidi ena sotasota ni Rugby Championship na timi ni All Blacks ni oti na nona vakadruka vakaca na timi ni Argentina. Esa liu tiko ena 10 na poidi na timi ni All Blacks ka rau tiko ena 9 na poidi o Australia, South Africa kei Argentina. Erau […]
Era sa veivakasalataki na tabana ni veivueti ni lailai ni wai savasava, ena rawa ni laki vakavuna na tubu ni veimate eso mai Pakistan kei na nodra sa mate e sivia ni 1200 na lewenivanua. Na leqa levu duadua ena gauna oqo ka gadrevi totolo e dua na kena iwali sai koya na wai savasava. […]